
Εισαγωγή γυναικών στις ανώτατες στρατιωτικές σχολές, ρύθμιση 
στρατολογικών θεμάτων και άλλες διατάζεις 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Άρθρο 1 

1. Επιτρέπεται η εισαγωγή γυναικών μόνο στα παρακάτω 
τμήματα των ανώτατων στρατιωτικών σχολών: 

α. Στρατιωτική Σχολή Ευελπίδων: Τμήμα Σωμάτων. 

β. Σχολή Ναυτικών Δοκίμων: Τμήμα Δοκίμων Σημαιοφόρων 
Οικονομικών. 

γ. Σχολή Ικάρων: Όλα τα τμήματα, πλην του Τμήματος 
Ιπταμένων. 

5. Στρατιωτική Σχολή Αξιωματικών Σωμάτων: Όλα τα τμή¬ 
ματα. 

2. Επιτρέπεται αντίστοιχα η εισαγωγή ανδρών στη Σχολή 
Αξιωματικών Νοσηλευτικής. 

3. Το ποσοστό των κατ’ έτος εισαγόμενων γυναικών στις ανώ¬ 
τατες στρατιωτικές σχολές, σύμφωνα με την παράγραφο 1 του 
παρόντος άρθρου, καθορίζεται με απόφαση του Υπουργού Εθνι¬ 
κής Άμυνας, που εκδίδεται ανά πενταετία. 

4. Με απόφαση του Υπουργού Εθνικής Άμυνας μετά από σύμ¬ 
φωνη γνώμη του Συμβουλίου Αρχηγών Γ ενικών Επιτελείων εί¬ 
ναι δυνατό να επιτρέπεται η εισαγωγή γυναικών και σε άλλα τμή¬ 
ματα των ανώτατων στρατιωτικών σχολών, πλέον των ανωτέρω 
αναφερομένων. 

Ειδικά για το Πολεμικό Ναυτικό με απόφαση του Υπουργού 
Εθνικής Άμυνας μετά από σύμφωνη γνώμη του Συμβουλίου Αρ¬ 
χηγών Γενικών Επιτελείων καθορίζονται οι υπηρεσίες, στις 
οποίες θα υπηρετούν οι γυναίκες αξιωματικοί. 

Άρθρο 2 

1. Τα ψυχοτεχνικά κριτήρια των υποψηφίων για εισαγωγή 
στις ανώτατες στρατιωτικές σχολές είναι κοινά για τα δύο φύλα 
και σύμφωνα με τις ισχύουσες διατάξεις. 

2. Οι υγειονομικές εξετάσεις των υποψήφιων ανδρών και γυ¬ 
ναικών των ανώτατων στρατιωτικών σχολών διενεργούνται σύμ¬ 
φωνα με τις ισχύουσες διατάξεις για κάθε σχολή. Για θέματα που 
δεν ρυθμίζονται με τις εν λόγω διατάξεις εφαρμόζονται αναλόγως 
οι διατάξεις, που ισχύουν για τους υποψήφιους αξιωματικούς εν 
γένει των Ενόπλων Δυνάμεων. 

3. Τα αγωνίσματα στα οποία διαγωνίζονται οι υποψήφιοι των 


ανώτατων στρατιωτικών σχολών και τα κριτήρια (επιδόσεις) αυ¬ 
τών καθορίζονται με απόφαση του Υπουργού Εθνικής Άμυνας. 

Άρθρο 3 

1. Η εκπαίδευση των σπουδαστών στις σχολές είναι κοινή με¬ 
ταξύ ανδρών και γυναικών, προσαρμόζεται όμως, όπου κατά πε¬ 
ρίπτωση απαιτείται, στις σωματικές ικανότητες του γυναικείου, 
φύλου. 

2. Οι ειδικότητες ή εξειδικεύσεις, οι οργανικές θέσεις, η επετη¬ 
ρίδα, οι προαγωγές, η σταδιοδρομία, οι υποχρεώσεις, καθώς και 
οι μονάδες και οι υπηρεσίες, στις οποίες υπηρετούν οι απόφοιτοι 
των ανώτατων στρατιωτικών σχολών, είναι κοινές μεταξύ των 
δύο φύλων για όσους αποφοίτησαν από την ίδια σχολή και τμήμα 
και σύμφωνα με τις εκάστοτε ισχύουσες διατάξεις. 

Άρθρο 4 

1. Η παράγραφος 5 του άρθρου 13 του ν. 1848/1989 αντι¬ 
καθίσταται, από τότε που ίσχυσε, ως εξής: 

«5. Οι διατάξεις της προηγούμενης παραγράφου εφαρμόζονται 
αναλογικά και για τις εθελόντριες του ν. 705/1977 (ΦΕΚ 279), 
που το επιθυμούν. Όσες από αυτές συμπλήρωσαν ήδη ή θα συ¬ 
μπληρώσουν στο μέλλον πενταετή υπηρεσία θα πρέπει να υποβά¬ 
λουν τη σχετική αίτηση παραμονής εντός δύο μηνών από την 
έναρξη της ισχύος του παρόντος νόμου ή από την ημερομηνία συ- 
μπληρώσεως της πενταετούς υπηρεσίαςαναλόγως με την περί¬ 
πτωση. . 

Όσες δεν υποβάλουν αίτηση υπαγωγής στις διατάξεις της 
προηγούμενης παραγράφου εξακολουθούν να διέπονται από τις 
ρυθμίσεις του ν. 705/1977». 

2. Με απόφαση του Υπουργού Εθνικής Άμυνας, η οποία εκδί- 
δεται μετά από πρόταση των οικείων Γ ενικών Επιτελείων, καθο¬ 
ρίζονται τα θέματα εκπαιδεύσεως, μετεκπαιδεύσεως και επιμορ- 
φώσεως των εθελοντών οπλιτών των τριών κλάδων των Ενό¬ 
πλων Δυνάμεων. 

3. Καταργείται η περίπτωση γ’ της παραγράφου 4 του άρθρου 
51 του ν.δ. 178/1969 (ΦΕΚ 71), η οποία προσετέθη με το άρ¬ 
θρο 20 παρ. 2 του ν. Γ848/1989 (ΦΕΚ 112). 

Άρθρο 5 

Η παράγραφος 1 του άρθρου 1 του ν.δ. 313/1974 (ΦΕΚ 45), 
όπως αντικαταστάθηκε με το άρθρο 8 του ν. 1680/1987 (ΦΕΚ 
47) και συμπληρώθηκε με την.παράγραφο 1 του άρθρου 12 του 
ν. 1848/1989 (ΦΕΚ 112)» αντικαθίσταται ως εξής: 

«1. Μόνιμοι αξιωματικοί, ανθυπασπιστές, έφεδροι αξιωματι¬ 
κοί, δόκιμοι έφεδροι αξιωματικοί και μόνιμοι υπαξιωματικοί, κά¬ 
τοχοι στρατιωτικού πτυχίου χειριστή αεροσκαφών και ελικοπτέ¬ 
ρων, τίθενται σε πτητική ενέργεια, εφ’όσον συμπληρώσουν κατ’ 

ελάχιστο όριο τριάντα (30) ώρες πτήσεως ανά εξάμηνο, ως χειρι¬ 
στές αεροσκαφών γενικώς, που ανήκουν σε ελληνικές ή συμμαχι¬ 
κές μονάδες. Ειδικά οι ιπτάμενοι αξιωματικοί της Πολεμικής Αε¬ 
ροπορίας, που δεν υπηρετούν σε μοίρες και σμήνη αεροσκαφών 
και ελικοπτέρων αυτής και οι αξιωματικοί, ανθυπασπιστές, έφε¬ 
δροι αξιωματικοί, δόκιμοι έφεδροι αξιωματικοί και υπαξιωματι- 
κοί, κάτοχοι στρατιωτικού πτυχίου χειριστή αεροσκαφών και ελι¬ 
κοπτέρων, που δεν υπηρετούν σε μονάδες αεροσκαφών και ελικο¬ 
πτέρων του Στρατού Ξηράς και στη Διοίκηση Ελικοπτέρων του 
Πολεμικού Ναυτικού, τίθενται σε πτητική ενέργεια, όταν συ¬ 
μπληρώσουν δεκαπέντε (15) τουλάχιστον ώρες πτήσεως ανά 
εξάμηνο ως χειριστές αεροσκαφών ή ελικοπτέρων ελληνικών ή 
συμμαχικών μονάδων». 

Άρθρο 6 

1. Η πλήρωση των κενών οργανικών θέσεων στο Δικαστικό 
Σώμα των Ενόπλων Δυνάμεων ενεργείται με απευθείας κατά¬ 
ταξη στο βαθμό του βοηθού δικαστικού συμβούλου Β'τάξεως, κα¬ 
τόπιν διαγωνισμού, που προκηρύσσεται με εγκύκλιο του Υπουρ¬ 
γού Εθνικής Άμυνσις. 

2. Δικαίωμα συμμετοχής στο διαγωνισμό έχουν δικηγόροι και 
δικαστικοί γραμματείς, μέχρι το βαθμό του υπολοχαγού, που 
έχουν συμπληρώσει δύο χρόνια τουλάχιστον ευδόκιμης υπηρεσίας 
δικαστικού γραμματέα μετά τη λήψη πτυχίου νομικού τμήματος 
Πανεπιστημίου ή ένα χρόνο μετά τη λήψη του ως άνω πτυχίου, 
εφ’όσον έχουν τριετή τουλάχιστον ευδόκιμη υπηρεσία δικαστικού 
γραμματέα. Για την κρίση του ευδόκιμου της υπηρεσίας των δι¬ 
καστικών γραμματέων λαμβάνεται υπόψη ο υπηρεσιακός φάκε¬ 
λος αυτών. Οι εκ δικηγόρων άνδρες υποψήφιοι πρέπει να έχουν 
εκπληρώσει τις στρατιωτικές τους υποχρεώσεις. Κατά την 
έναρξη του διαγωνισμού πρέπει ναμην έχουν συμπληρώσει οι μεν 
δικηγόροι το 30ό, οι δε δικαστικοί γραμματείς το 35ο έτος της 
ηλικίας τους. 

3. Ο διαγωνισμός ενεργείται μόνο για πλήρωση των κενών θέ¬ 
σεων. Ως κενές θέσεις θεωρούνται όλες οι κενές θέσεις δικαστικών 
συμβούλων και βοηθάν δικαστικών συμβούλων, που υπάρχουν 
κατά το χρόνο προκηρύξεως του διαγωνισμού. Στην υπουργική 
απόφαση προκηρύξεως του διαγωνισμού μνημονεύεται ο αριθμός 
των θέσεων, που θα πληρωθούν. 

4. Με προεδρικό διάταγμα, που θα εκδοθεί με πρόταση του 

Υπουργού Εθνικής Άμυνας, καθορίζονται τα λοιπά προσόντα 
των υποψηφίων, καθώς και ο χρόνος συνδρομής αυτών, τα απαι- 
τούμενα δικαιολογητικά, ο τρόπος υποβολής και ελέγχου αυτών, 
η σωματική ικανότητα και ο τρόπος υγειονομικής εξετάσεως των 
υποψηφίων, οι επιτροπές και ο τρόπος διενέργειας του διαγωνι¬ 
σμού, τα εξεταστέα μαθήματα, η βαθμολογική κλίμακα, ο κατά 
μάθημα συντελεστής, η βαθμολογική βάση, χωρίς την οποία ο 
υποψήφιος θεωρείται αποτυχών, ο τρόπος εξαγωγής των αποτε¬ 
λεσμάτων και κυρώσεως των σχετικών πινάκων, η σειρά κατα- 
τάξεως σε περίπτωση ισοβαθμίας, η προς ορκωμοσία προθεσμία, 
η πρόσκληση επιλαχόντων για την πλήρωση κενών θέσεων επιτυ- 
χόντων, που δεν προσήλθαν για ορκωμοσία, καθώς και κάθε 
άλλη αναγκαία λεπτομέρεια σχετικά με το διαγωνισμό και το διο¬ 
ρισμό των επιτυχόντων. , 

5. Ο κατά το άρθρο 9 παρ. 1 του ν.δ. 178/1969 ελάχιστος 
χρόνος παραμονής στον κατεχόμενο βαθμό μειώνεται στο ήμισυ 
για τους δικαστικούς συμβούλους Γ'τάξεως και για τους βοηθούς 
δικαστικούς συμβούλους Β'τάξεως, κατά δύο (2) δε χρόνια για 
τους βοηθούς δικαστικούς συμβούλους Γ’τάξεως. 

6. Οι κατά την προηγούμενη παράγραφο αξιωματικοί κρίνο- 
νται εκτάκτως βάσει των κειμένων διατάξεων, για την πλήρωση 
κενών οργανικών θέσεων μέσα στην προθεσμία, που ορίζεται από 
την παράγραφο 8 του παρόντος. 

7. Οι παραπάνω αξιωματικοί, πλην των βοηθών δικαστικών 
συμβούλων Β’και Γ'τάξεως, δεν μπορούν να προαχθούν περαι¬ 
τέρω, αν δεν, συμπληρώσουν στο βαθμό που προάγονται τον ελά¬ 
χιστο χρόνο παραμόνής στον κατεχόμενο βαθμό, που προβλέπε- 
ται από το νόμο περί ιεραρχίας και προαγωγών και επιπλέον 


χρόνο ίσο με εκείνον, κατά τον οποίο μειώθηκε ο χρόνος παραμο¬ 
νής ενός εκάστου στον προηγούμενο βαθμό, σύμφωνα με την πα¬ 
ράγραφο 5. 

8. Οι διατάξεις των παραγράφων 5 και 6 του παρόντος άρθρου 
ισχύουν μέχρι 31-12-90 και εφαρμόζονται μόνο σε εκείνους από 
τους αναφερόμενους σ’αυτές αξιωματικούς, που μέχρι τότε συ¬ 
μπληρώνουν τον κατά την παράγραφο 5 ελάχιστο χρόνο παραμο¬ 
νής στον κατεχόμενρ βαθμό. Ειδικώς για τους βοηθούς δικαστι¬ 
κούς συμβούλους Γ'τάξεως οι παραπάνω διατάξεις ισχύουν μέχρι 
31-1-91. 

9. α. Η κατά το άρθρο 63 του Κώδικα Ποινικής Δικονομίας 
πολιτική αγωγή ασκείται και ενώπιον των κατά το άρθρο 175 
του Στρατιωτικού Ποινικού Κώδικα δικαστηρίων με δικαίωμα 
παραστάσεως μετά συνηγόρου. 

β. Στον πολιτικώς ενάγοντα και στον αστικώς υπεύθυνο παρέ¬ 
χονται τα ένδικα μέσα που προβλέπονται από τον Κώδικα Ποινι¬ 
κής Δικονομίας. Τα ένδικα αυτά μέσα δεν ασκούνται κατά βου¬ 
λευμάτων, με τα οποία διατάσσεται η παραπομπή του κατηγο¬ 
ρουμένου στο ακροατήριο. 

γ. Η έφεση κατά απαλλακτικών βουλευμάτων ασκείται ενώ¬ 
πιον του γραμματέως του δικαστηρίου που εξέδωσε την απόφαση 
ή το βούλευμα, μέσα στις προθεσμίες που προβλέπονται από τον 
Κώδικα Ποινικής Δικονομίας και εκδικάζεται σύμφωνα με τις 
διατάξεις των άρθρων 410 και 318 του Στρατιωτικού Ποινικού 
Κώδικα, αντιστοίχως. 

δ. Εάν το δικαστήριο, με βάση το τιθέμενο ζήτημα, κρίνει ότι 
όλα τα κεφάλαια της πολιτικής αγωγής είναι εκκαθαρισμένα, 
αποφαίνεται αιτιολογημένους περί των απαιτήσεων του πολιτι¬ 
κούς ενάγοντος, άλλως τις παραπέμπει στα πολιτικά δικαστήρια, 
ανεξάρτητα από το ζητούμενο ποσό. 

10. Συνιστώνται δύο αναθεωρητικές νομοπαρασκευαστικές 
επιτροπές για την αναθεώρηση των σχεδίων «Κώδικας του Δικα¬ 
στικού Σώματος των Ενόπλων Δυνάμεων» και «Στρατιωτικός 
Ποινικός Κώδικας», που συντάχθηκαν από τις νομοπαρασκευα¬ 
στικές επιτροπές του άρθρου 10 του ν. 1487/1984 «Σύσταση 
πρωτοδικείων και δικηγορικών συλλόγων, αύξηση του αριθμού 
των συμβολαιογράφων και άλλες διατάξεις» (ΦΕΚ 166 τ. Α’). 
Τα μέλη των αναθεωρητικών αυτών επιτροπών ορίζονται με 
κοινή απόφαση των Υπουργών Εθνικής Άμυνας και Δικαιοσύνης 
από δικαστικούς λειτουργούς, καθηγητές πανεπιστημίου, μέλη 
του Δικαστικού Σώματος των Ενόπλων Δυνάμεων και δικηγό¬ 
ρους και είναι μέχρι επτά (7) για κάθε αναθεωρητική επιτροπή. 

Καθήκοντα γραμματέα θα ανατεθούν με την ίδια κοινή από¬ 
φαση συγκρότησης της καθεμιάς από τις επιτροπές σε δικαστικό 
σύμβουλο του Δικαστικού Σώματος των Ενόπλων Δυνάμεων. 
Καθεμιά από τις επιτροπές πρέπει να τελειώσει το έργο της μέσα 
σε έξι (6) μήνες από την έναρξη των εργασιών της. Τα κείμενα 
που θα συντάξουν οι αναθεωρητικές επιτροπές, που συνιστώνται 
με το νόμο αυτόν, θα υποβληθούν στη Βουλή για να κυρωθούν με 
τη διαδικασία του άρθρου 76 παρ. 6 του Συντάγματος. 

Άρθρο 7 

1. Επιτρέπεται η εισαγωγή και φοίτηση στις παραγωγικές 
σχολές αξιωματικών και υπαξιωματικών, καθώς και στις σχολές 
πολέμου και επιμορφώσεως των Ενόπλων Δυνάμεων της χώρας, 
υπηκόων ξένων κρατών. 

2. Οι χώρες, από τις οποίες προέρχονται οι αλλοδαποί, που θα 
φοιτήσουν στις σχολές των Ενόπλων Δυνάμεων και οι προϋποθέ¬ 
σεις, που απαιτούνται για την παροχή της εκπαίδευσης αυτών, 
καθορίζονται με κοινές αποφάσεις των Υπουργών Εθνικής Άμυ¬ 
νας και Εξωτερικών. 

3. Οι αλλοδαποί, που φοιτούν στις προαναφερόμενες σχολές, 
έχουν τα ίδια δικαιώματα και υποχρεώσεις, όπως και οι Έλληνες 
σπουδαστές των σχολών αυτών. 

4. Μέχρις ότου εκδοθούν οι κατά την παράγραφο 2 του παρό¬ 
ντος άρθρου κοινές αποφάσεις, η φοίτηση των αλλοδαπών στις 
σχολές των Ενόπλων Δυνάμεων πραγματοποιείται σύμφωνα με 
τις διατάξεις,-που ισχύουν μέχρι σήμερα. 

Άρθρο 8 

1. Σπουδαστές και σπουδάστριες της Στρατιωτικής Σχολής 
Ευελπϊδων, της Σχολής Ναυτικών Δοκίμων, της Σχολής Ικά¬ 
ρων, της Στρατιωτικής Σχολής Αξιωματικών Σωμάτων και της 
Σχολής Αξιωματικών Νοσηλευτικής, όταν αποβάλουν την ιδιό¬ 
τητά τους αυτή για οποιονδήποτε λόγο, εκτός από λόγους υγείας 
ή και πτητικής ανεπάρκειας για τους μαθητές του Τμήματος 
Ιπταμένων της Σχολής Ικάρων, υποχρεούνται να καταβάλουν 
στο Δημόσιο αποζημίωση, που είναι ίση με το γινόμενο του 65% 
του συνόλου των καθαρών μηνιαίων αποδοχών ανθυπολοχαγού 
και αντιστοίχων επί τον αριθμό των μηνών, που έχουν φοιτήσει 
στη σχολή. 

2. Μαθητές των παραγωγικών σχολών υπαξιωματικών των 
κλάδων των Ενόπλων Δυνάμεων και οι δόκιμοι κελευστές του 
Πολεμικού Ναυτικού, όταν αποβάλουν την ιδιότητά τους αυτή 
για οποιονδήποτε λόγο, εκτός από λόγους υγείας ή και πτητικής 
ανεπάρκειας για τους μαθητές της Σχολής Ιπταμένων Ραδιοναυ- 
τίλων, υποχρεούνται να καταβάλουν στο Δημόσιο αποζημίωση, 
που είναι ίση με το γινόμενο του 50% του συνόλου των καθαρών 
μηνιαίων αποδοχών λοχία και αντιστοίχων επί τον αριθμό των 
μηνών, που έχουν φοιτήσει στη σχολή. 

3. Ως μηνιαίες αποδοχές νοούνται αυτές που καταβάλλονται 
κατά το χρόνο της εξόδου των. μαθητών από τη σχολή, μετά την 
αφαίρεση των νόμιμων κρατήσεων. 

4. Η αποζημίωση βεβαιούται ως δημόσιο έσοδο με διαταγή 
του Υπουργού Εθνικής Άμυνας, η δε είσπραξή της εκτελείται 
σύμφωνα με τις διατάξεις του Κώδικα. Περί Εισπράξεως Δημο¬ 
σίων Εσόδων. 

5. Όσοι από τους προαναφερόμενους αποχωρούν κατά τη 
διάρκεια του πρώτου έτους σπουδών δεν έχουν υποχρέωση κατα¬ 
βολής της κατά τις προηγούμενες παραγράφους αποζημιώσεως. 
ΟΤδιατάξεις του παρόντος άρθρου περί υπολογισμού του ύψους 
της αποζημιώσεως των αποχωρούντων από τις παραγωγικές 
σχολές αξιωματικών και υπαξιωματικών μαθητών εφαρμόζονται 
και για τις περιπτώσεις των ήδη υφιστάμενων σε εκκρεμότητα 
υποθέσεων καταλογισμού, σε οποιοδήποτε στάδιο και αν ευρίσκο- 
νται αυτές. 

Άρθρο 9 

1. Η παράγραφος μόνη του άρθρου 10 του ν.δ. 89/1973 λαμ¬ 
βάνει αριθμό 1 και στη συνέχεια προστίθεται παράγραφος 2, ως 
εξής: 

«2. Για την απόδειξη της υπάρξεως ή μη της κατά την προη¬ 
γούμενη παράγραφο κατοικίας, οι εγγεγραμμένοι στην Α’κατη- 
γορία υποχρεούνται να υποβάλουν τα δικαιολογητικά που προ- 
βλέπονται από το άρθρο 2 του β.δ. 442/1960 «Περί καθορισμού 
των στερουμένων κατοικίας Αξιωματικών των δικαιουμένων 
τοιαύτης παρά του Α.Ο.Ο.Α.», μέσα σε προθεσμία έξι (6) μηνών 
από τη δημοσίευση του παρόντος. Όσοι δεν υποβάλουν τα δικαιο- 
λογητικά μέσα στην παραπάνω προθεσμία διαγράφονται αυτε- 
παγγέλτως από την Α’κατηγορία με απόφαση του διοικητικού 
συμβουλίου του Α.Ο.Ο.Α.». 

2. Μετά την παράγραφο 4 του άρθρου 11 του α.ν. 1563/ 
1950, όπως αντικαταστάθηκε με το άρθρο 6 του ν.δ. 89/1973 
και ισχύει σήμερα, προστίθεται παράγραφος 5, ως εξής: 

«5. Επί παραχωρήσεως οικοπέδων η μεταβίβαση της κυριό¬ 
τητας προς τους δικαιούχους μπορεί να γίνει και πριν από την ρρι- 
στική κοστολόγηση, εφ’ όσον αυτοί παρέχουν υπέρ του ΑΌ.Ο.Α. 
πρώτη υποθήκη για ποσό διπλάσιο από το ποσό της προσωρινής 
κοστολογήσεως, όπως αυτό προσδιορίζεται με απόφαση του διοι¬ 
κητικού συμβουλίου του Α.Ο.Ο.Α.. Η υποθήκη εγγράφεται είτε 
επί του παραχωρούμενου οικοπέδου είτε επί άλλοι ακινήτου του 
δικαιούχου διπλάσιας αξίας του ασφαλιζόμενου πο> ού κατά την 
εκτίμηση του ΑΌ.Ο.Α.. Κάθε δικαιούχος υποχρεού αι να κατα¬ 
βάλει στον ΑΌ.Ο.Α. το ποσό που θα εζητείτο από τον Οργανισμό 
ως κόστος των έργων υποδομής, μέσα στις προθεσμίες που ορίζο¬ 
νται από το διοικητικό συμβούλιο του ΑΌ.Ο.Α.. I ια το ποσό 


αυτό η πράξη μεταβιβάσεως της κυριότητας αποτελεί τίτλο εκτε¬ 
λεστό και εκκαθαρισμένο». 

Άρθρο 10 

1. Όσοι υπάγονται στο μόνιμο στρατιωτικό προσωπικό των 
Ενόπλων Δυνάμεων δικαιούνται μέχρι δεκαπέντε (15) ημέρες το 
χρόνο άδεια πέρα από την κανονική, αν τα τέκνα τους πάσχουν 
από νόσημα που χρειάζεται συχνές μεταγγίσεις, αίματος. Οι 
προϋποθέσεις και οι λοιπές λεπτομέρειες χορηγήσεως της άδειας 
αυτής καθορίζονται με απόφαση του Υπουργού Εθνικής Άμυνας. 

2. Με κοινή απόφαση των Υπουργών Εθνικής Άμυνας και 

Υγείας, Πρόνοιας και Κοινωνικών Ασφαλίσεων η κατά την παρ. 
1 του παρόντος άδεια μπορεί να χορηγείται στο στρατιωτικό, κα¬ 
θώς και στο πολιτικό προσωπικό του κατά το άρθρο 1 παρ. 6 του 
νόμου 1256/1982 δημόσιου τομέα, τα τέκνα του οποίου πά¬ 
σχουν και από άλλα νοσήματα, τα οποία χρήζουν ειδικής νοσοκο¬ 
μειακής και ιατρικής αγωγής. · I 

Άρθρο 11 

1. Οι υποψήφιοι των σχολών μονίμων υπαξιωματικών των 
Ενόπλων Δυνάμεων απαιτείται να είναι απόφοιτοι λυκείου. 

2. Οι υποψήφιοι των παραπάνω .σχολών δεν πρέπει να έχουν 
υπερβεί το 21ο έτος της ηλικίας τους κατά την 31η Δεκεμβρίου 
του έτους συμμετοχής τους στις εξετάσεις. 

3. Η εισαγωγή μαθητών στις σχολές υπαξιωματικών των 
Ενόπλων Δυνάμεων θα ρυθμίζεται από το ακαδημαϊκό έτος 
1991 - 92 από τις διατάξεις του ν. 1351/1983 «Εισαγωγή 
σπουδαστών στην Τριτοβάθμια Εκπαίδευση και άλλες διατάξεις» 
(ΦΕΚ 56 τ. Α’). Με προεδρικό διάταγμα που θα εκδοθεί μετά 
από πρόταση των Υπουργών Εθνικής Άμυνας καϊ Εθνικής Παι¬ 
δείας και Θρησκευμάτων, θα ρυθμιστεί κάθε λεπτομέρεια, που 
κρίνεται αναγκαία για την υλοποίηση της διατάξεως αυτής. 

4. Με απόφαση του Υπουργού Εθνικής Άμυνας, μετά από 

σύμφωνη γνώμη του Συμβουλίου Αρχηγών Γενικών Επιτελείων, 
είναι δυνατό να επιτρέπεται η εισαγωγή γυναικών στις Σχολές 
Υπαξιωματικών των Ενόπλων Δυνάμεων, 1 οπότε εφαρμόζονται 
αναλόγως οι διατάξεις των άρθρων 1 παρ. 3 και παρ. 4 εδ. β’, 2 
και 3 του παρόντος νόμου. , 

Άρθρο 12 

1. Η παράγραφος· 1 του άρθρου 12 του ν.δ: 1033/1971 
(ΦΕΚ 232) αντικαθίσταται ως εξής: 

«Ι.Όι διατάξεις του παρόντος νομοθετικού διατάγματος εφαρ¬ 
μόζονται και για τους στρατιωτικούς πυροτεχνουργούς των Ενό¬ 
πλων Δυνάμεων, καθώς και τους μόνιμους και με σχέση εργασίας 
ιδιωτικού δικαίου υπαλλήλους του Υ.ΕΘ.Α. ειδικότητας πυροτε¬ 
χνουργού, τους εντεταλμένους για την εξουδετέρωση εκρηκτικών 
μηχανισμών, για της ημέρες εργασίας εντός ναρκοπεδίων ή ύπο¬ 
πτων χώρων. Σε αυτούς μπορεί να καθορίζεται και ειδική αποζη¬ 
μίωση για κάθε επέμβαση, με κοινή απόφαση των Υπουργών 
Εθνικής Άμυνας και Οικονομικών». 

2. Στο άρθρο 12 του ν.δ. 1033/1971 προστίθεται παράγρα¬ 
φος 5, ως εξής: 

«5. Οι διατάξεις του παρόντος νομοθετικού διατάγματος, πλην 
των διατάξεων της παρ. 1 του άρθρου 5, έχουν εφαρμογή και για 
τους μόνιμους υπαλλήλους ναρκαλιευτές του Τάγματος Εκκαθα- 
ρίσεως Ναρκοπεδίων Ξηράς». 

- 3. Οι διατάξεις του ν.δ. 1033/1971 έχουν εφαρμογή και στο 

προσωπικό των Ομάδων Υποβρυχίων Καταστροφών (Ο.Υ.Κ.) 
του Πολεμικού Ναυτικού, το εντεταλμένο για την εξουδετέρωση 
εκρηκτικών μηχανημάτων. 

Άρθρο 13 

1. Οι οπλίτες των Ενόπλων Δυνάμεων μπορούν μετά την εκ¬ 
πλήρωση των στρατιωτικών τους υποχρεώσεων να ανακατατάσ¬ 
σονται εθελοντικά για βραχεία περίοδο ενός (1) μέχρι τριών (3) 
ετών με το βαθμό που φέρουν και αποδοχές μόνιμου λοχία. 

2. Η ανακατάταξη αυτή 1 γίνεται με απόφαση του Υπουργού 

Εθνικής Άμυνας, μετά από πρόταση του οικείου Γενικού Επιτε¬ 
λείου. 

3. Μετά το πέρας της ανακατατάξεως, οι ανακατατασσόμενοι 
απολύονται οριστικά από τις τάξεις των Ενόπλων Δυνάμεων, χω¬ 
ρίς άλλη διαδικασία. 

4. Ο αριθμός των οπλιτών, που ανακατατάσσονται κάθε 
χρόνο, σύμφωνα με τις διατάξεις του παρόντος άρθρου, η κλάση, 
η ειδικότητα, τα προσόντα, οι προϋποθέσεις και τα δικαιολογη- 
τικά που απαιτούνται, οι περιπτώσεις απολύσεώς τους κατά τη 
διάρκεια της ανακατατάξεως, καθώς και κάθε άλλη αναγκαία 
λεπτομέρεια, ρυθμίζονται με απόφαση του Υπουργού Εθνικής 
Άμυνας. 

5. Οι οπλίτες που ανακατατάσσονται: 

α. Ασφαλίζονται στον κλάδο συντάξεων του Ιδρύματος Κοινω¬ 
νικών Ασφαλίσεων (Ι.Κ.Α.) και στο Ταμείο Επικουρικής Ασφάλι¬ 
σης Μισθωτών (Τ.Ε.Α.Μ.). 

β. Κατά το χρόνο της ανακατατάξεώς τους έχουν τα ίδια δι¬ 
καιώματα από πλευράς υγειονομικής περίθαλψης, όπως και οι 
μόνιμοι στρατιωτικοί. 

γ. Τοποθετούνται και υπηρετούν το χρόνο της ανακατατάξεώς 
τους σε Μονάδες Εκστρατείας. 

Άρθρο 14 

Το άρθρο 5 του ν.δ. 1171/1972 «Περί Ενώσεων Αποστρά- 
των Αξιωματικών Ενόπλων Δυνάμεων» (ΦΕΚ 82) τροποποιείται 
ως εξής: 

«1. Οι Ενώσεις Αποστράτων Αξιωματικών διοικούνται από 
εντεκαμελή διοικητικά συμβούλια, τα μέλη των οποίων αποτε¬ 
λούν οι πλειοψηφήσαντες ύστερα από διενέργεια μυστικής ψηφο¬ 
φορίας. Η θητεία των τακτικών και αναπληρωματικών μελών 
των συμβουλίων είναι τριετής, δύνανται δε αυτά να επανεκλέγο¬ 
νται. 

2. Ο πρόεδρος και ο αντιπρόεδρος του διοικητικού συμβουλίου 
είναι ανώτατοι αξιωμοιτικοί βαθμών αντιστρατήγου ή υποστρα¬ 
τήγου και αντιστοίχων των άλλων κλάδων των Ενόπλων Δυνά¬ 
μεων. Σε περίπτωση μΐ) υποβολής υποψηφιότητας από αξιωματι¬ 
κούς αυτών των βαθμών, εκλέγονται αντίστοιχα οι πλειοψηφή¬ 
σαντες εκ των λοιπών υποψήφιων ταξιάρχων ή ανώτερων αξιω¬ 
ματικών. Κάθε διοικητικό συμβούλιο εκλέγει με μυστική ψηφο¬ 
φορία από τα μέλη του το διευθύνοντα σύμβουλο. 

3. Τα ειδικότερα θέματα, που αφορούν τις διαδικασίες εκλογής 
των μελών, την υποβολή υποψηφιοτήτων, τη σύνθεση των συμ¬ 
βουλίων, το χρόνο διενέργειας των εκλογών, την απαρτία, την 
αμοιβή των μελών, καθώς και κάθε άλλη αναγκαία λεπτομέρεια 
για την υλοποίηση των διατάξεων της προηγούμενης παραγρά¬ 
φου, ορίζονται με κοινή απόφαση των Υπουργών Εθνικής Άμυ¬ 
νας και Οικονομικών, που εκδίδεται μετά από πρόταση του Αρ¬ 
χηγού του οικείου κλάδου. ... 

4. Τα παραρτήματα διοικούνται από τοπικά συμβούλια από 
τρία έως πέντε μέλη, σύμφωνα με τα οριζόμενα από τα διοικητικά 
συμβούλια των Ενώσεων, ανάλογα με τον αριθμό των μελών. 
Αυτά διορίζονται από καθένα διοικητικό συμβούλιο των Ενώ¬ 
σεων για μία τριετία, από πίνακες του συνόλου των μελών των 
παραρτημάτων. Επαναδιορισμός των μελών επιτρέπεται. Με τις 
αποφάσεις διορισμού ορίζονται ο πρόεδρος και ο αντιπρόεδρος. 
Μέλος του διοικητικού συμβουλίου παραρτήματος, που εκλείπει 
ή παραιτείται ή αποδεδειγμένα δεν μπορεί να ασκήσει τα καθήκο- 
ντά του κατά τη διάρκεια της θητείας του, αναπληρώνεται με διο¬ 
ρισμό άλλου από το σχετικό πίνακα του συνόλου των μελών του 
παραρτήματος. Τα τοπικά συμβούλια ευρίσκονται σε απαρτία εάν 
είναι παρόντα τρία μέλη, ενώ οι αποφάσεις τους λαμβάνονται 
κατά πλειοψηφία των παρόντων μελών, ενώ σε περίπτωση ισοψη- 
φίας υπερισχύει η ψήφος του προέδρου». 

. Άρθρο 15 

1. Η παράγραφος 2 του άρθρου 1 του ν. 1763/1988 «Στρα¬ 
τολογία των Ελλήνων» (ΦΕΚ 57 Α’) τροποποιείται ως εξής: 

«2. Με απόφαση του Υπουργού Εθνικής Άμυνας, που εκδίδε- 


ται ύστερα από πρόταση του Αρχηγού Γ ενικού Επιτελείου Εθνι¬ 
κής Άμυνας (Γ.Ε.ΕΘ.Α.) και δεν δημοσιεύεται στην Εφημερίδα 
της Κυβερνήσεως, μπορούν να καλούνται οι Έλληνες σε εκτέλεση 
στρατιωτικής υπηρεσίας από την 1η Ιανουάριου του έτους, κατά 
το οποίο διανύουν το δέκατο ένατο έτος της ηλικίας τους». 

2. Η παράγραφος 1 του άρθρου 5 του ν. 1763/1988 τροπο¬ 
ποιείται ως εξής: 

«1. Η διάρκεια της πλήρους θητείας είναι εικοσιτετράμηνη, 
της δε μειωμένης θητείας δωδεκάμηνη ή εξάμηνη. Με απόφαση 
του Υπουργού Εθνικής Άμυνας, που εκδίδεται ύστερα από πρό¬ 
ταση του Αρχηγού Γ.Ε.ΕΘ.Α. και δημοσιεύεται στην Εφημερίδα 
της Κυβερνήσεως, είναι δυνατή η κατά κλάσεις ή κατηγορίες 
απόλυση οπλιτών από τις Ένοπλες Δυνάμεις και πριν από τη συ¬ 
μπλήρωση του παραπάνω χρόνου, όχι όμως πριν από τη συμπλή¬ 
ρωση δωδεκάμηνης τουλάχιστο στρατιωτικής θητείας για τους 
υπόχρεους πλήρους θητείας και τρίμηνης για τους υπόχρεους 
μειωμένης». 

3. Η παράγραφος 2 του άρθρου 13 του ν. 1763/1988 αντι¬ 
καθίσταται ως εξής: 

«2. Με απόφαση του Υπουργού Εθνικής Άμυνας, που εκδίδε- 
ται ύστερα από πρόταση του Αρχηγού Γ.Ε.ΕΘ.Α. και δημοσιεύε¬ 
ται στην Εφημερίδα της Κυβερνήσεως, είναι δυνατή, ανάλογα με 
τη διάρκεια της στρατεύσιμης υποχρεώσεως, η μείωση των ημε¬ 
ρών διάρκειας, η συγχώνευση ή κατάργηση κάποιας κατηγορίας 
των αδειών, που προβλέπονται από την προηγούμενη παράγραφο 
ή οποιαδήποτε άλλη διάταξη, καθώς και ο καθορισμός της συνο¬ 
λικής διάρκειας αυτών. Η αναρρωτική άδεια, που χορηγείται 
μετά από νοσηλεία για πάθηση ή βλάβη, που προήλθε από την 
εκτέλεση της υπηρεσίας και εξαιτίας αυτής, καθώς και η τιμη¬ 
τική, δεν υπολογίζονται στα όρια της συνολικής διάρκειας, που 
καθορίζει η παραπάνω απόφαση». 

4. Στο άρθρο 20 του ν. 1763/1988 προστίθεται παράγραφος 

3, ως εξής: · 

«3. Με απόφαση του Υπουργικού Συμβουλίου, που δημοσιεύε¬ 
ται στην Εφημερίδα της Κυβερνήσεως, είναι δυνατό, για περιορι¬ 
σμένο χρονικό διάστημα, το οποίο δεν θα μπορεί να υπερβαίνει τις 
σαράντα (40) ημέρες, να απαλλάσσονται από τον έλεγχο της 
στρατολογικής τους καταστάσεως οι Έλληνες του εξωτερικού, 
πλην των λιποτακτών, που έρχονται στην Ελλάδα για να ασκή¬ 
σουν το εκλογικό τους δικαίωμα κατά τις βουλευτικές εκλογές, 
τις εκλογές τοπικής αυτοδιοίκησης και τις εκλογές του Ευρωπαϊ¬ 
κού Κοινοβουλίου. Η ποινική δίωξη των κατά τα ανωτέρω απαλ- 
λασσομένων και διατελούντων σε ανυποταξία αναστέλλεται για 
όσο χρονικό διάστημα ισχύει η απαλλαγή αυτή». 

5. Η υποπαράγραφος γ’ της παρ. 1 του άρθρου 8 του ν. 1763/ 
1988 τροποποιείται ως εξής: 

«γ. Όσοι νοσηλεύονται σε νοσηλευτικά ιδρύματα ή κέντρα 
υγείας του Δημοσίου, δήμων, κοινοτήτων ή άλλων νομικών προ¬ 
σώπων δημοσίου δικαίου καθώς και όσοι νοσηλεύονται σε νοσο¬ 
κομεία του εξωτερικού ή ακολουθούν θεραπευτική αγωγή στα 
κατά τις διατάξεις του ν. 1729/1987 λειτουργούντα κέντρα θε¬ 
ραπείας εξαρτημένων ατόμων». 

6. Στην παρ. 1 του άρθρου 8 του ν. 1763/1988, προστίθεται 
η υποπαράγραφος η' η οποία έχει ως εξής: 

«η'. Οι δόκιμοι ή μόνιμοι υπάλληλοι των καθοριζόμενων με 
κοινή απόφαση των Υπουργών Εθνικής Άμυνας και Εξωτερικών 
διεθνών οργανισμών, για όσο χρόνο διατηρούν την ιδιότητα του 
δόκιμου ή μόνιμου υπαλλήλου των οργανισμών αυτών». 

7. Στο άρθρο 16 του ν. 1763/1988 προστίθεται παράγραφος 
3, ως εξής: 

«3. Για την κάλυψη τών αναγκών των Ενόπλων Δυνάμεων σε 
περίοδο επιστρατεύσεως, πολέμου ή έκτακτης ανάγκης σε πε¬ 
ρίοδο ειρήνης, είναι δυνατό, με διαταγή του Υπουργού Εθνικής 
Άμυνας, μετά από απόφαση του ΚΥ.Σ.Ε.Α. να καλούνται ονομα¬ 
στικά για κατάταξη στις Ένοπλες Δυνάμεις άτομα, έστω και αν 
έχουν υπερβεί το πεντηκοστό έτος της ηλικίας τους, άσχετα από 
τη στρατολογική τους κατάσταση και την κατηγορία της σωματι¬ 
κής τους ικανότητας. Σε αυτούς είναι δυνατό να απονέμεται, σύμ- 

φωνα με τις διατάξεις των ειδικών νόμων, βαθμός εφέδρου αξιω¬ 
ματικού. Όσοι δεν κατατάσσονται εμπρόθεσμα κηρύσσονται ανυ¬ 
πότακτοι και υπέχουν τις προβλεπόμενες για τους ανυπότακτους 
συνέπειες».- 

Άρθρο 16 

1. Οι παράγραφοι 3 και 6 του άρθρου 19 του ν.δ. 178/1969 
«Περί Ιεραρχίας, Προαγωγών και Τοποθετήσεων των Μονίμων 
Αξιωματικών των Ενόπλων Δυνάμεων», όπως αντικαταστάθη- 
καν με το άρθρο 6 του ν. 572/1977. αντικαθίστανται ως ακο¬ 
λούθως: 

«3. Προακτέοι κατ' αρχαιότητα κρίνονται οι κεκτημένοι τα 
προς τούτο προσόντα αξιωματικοί μέχρι και του βαθμού του συ¬ 
νταγματάρχου και αντιστοίχων του Ναυτικού και Αεροπορίας, οι 
μη διανύοντες τον τελευταίο βαθμό της εξελίξεώς τους». 

«6. Εις τας ειδικάς περιπτώσεις κρίσεων των άρθρων 30 έως 
και 35 του παρόντος οι αξιωματικοί κρίνονται και ως διατηρητέοι 
ή ευδοκίμως τερματίσαντες τη σταδιοδρομία τους ή κατ’αρχαιό- 
τητα. 

α. Διατηρητέοι κρίνονται όσοι κατά την κρίση των αρμόδιων 
συμβουλίων θεωρούνται κατάλληλοι για την αποτελεσματική 
ενάσκηση των καθηκόντων του βαθμού τους. 

β. Ευδοκίμως τερματίσαντες τη σταδιοδρομία τους κρίνονται 
όσοι κατά τήν κρίση των αρμόδιων συμβουλίων δεν συγκεντρώ¬ 
νουν σε απόλυτο βαθμό άπαντα τα ιδιάζοντα ουσιαστικά προσό¬ 
ντα προς κάλυψη ανωτέρας θέσεως ή δεν αποδίδουν σε απόλυτο 
βαθμό για να κριθούν διατηρητέοι. 

γ. Κατ’αρχαιότητα κρίνονται οι συνταγματάρχες οι οποίοι, 
κατά την κρίση των αρμόδιων συμβουλίων, δεν αποδίδουν σε 
απόλυτο βαθμό για να κριθούν διατηρητέοι». 

2. Η παράγραφος 5 του άρθρου 50 του ν.δ. 178/1969, όπως 
αντικαταστάθηκε διαδοχικά με την παράγραφο 4 του άρθρου 24 
του ν.δ. 448/1970 (ΦΕΚ 47), το άρθρο 1 του ν.δ. 239/1973 
(ΦΕΚ 319) και το άρθρο 9 του ν.δ. 471/1974 (ΦΕΚ 172) και 
ισχύει σήμερα, αντικαθίσταται ως εξής: 

«5. Τον επίτιμο τίτλο της θέσης τους μπορούν να διατηρήσουν 
και οι αντιστράτηγοι, αντιναύαρχοι, αντιπτέραρχοι. που υπηρέτη¬ 
σαν σε οργανικές θέσεις του βαθμού τους, μετά από απόφαση του 
Σ.Α.Γ.Ε.. Επίσης οι υποστράτηγοι, υποναύαρχοι και υποπτέραρ¬ 
χοι, που υπηρέτησαν τουλάχιστο για έξι μήνες σε οργανικές θέ¬ 
σεις του βαθμού τους, εφ’όσον προήχθησαν στον ανώτερο εν απο¬ 
στρατεία βαθμό». 

3. Για τους ταξιάρχους και αντιστοίχους και μόνο για τις κρί¬ 
σεις του έτους 1991, ως χρόνος παραμονής στο βαθμό καθορίζο¬ 
νται τα δύο έτη ή τα εικοσιτέσσερα έτη συνολικής υπηρεσίας αξιω¬ 
ματικών, από τα οποία οκτώ μήνες στον κατεχόμενο βαθμό. 

4. Με προεδρικό διάταγμα, που θα εκδοθεί κατόπιν προτά- 
σεως του Υπουργού Εθνικής Άμυνας, είναι δυνατή η καθιέρωση 
κατηγοριών διαμνημονεύσεων, οι οποίες μπορούν να απονέμο- 
νται με απόφαση ΐ.ΕΘ.Α. σε Έλληνες και αλλοδαπούς στρατιω¬ 
τικούς, μετά από εισήγηση του Σ.Α.Γ.Ε.. 

Με το ίδιο προεδρικό διάταγμα θα καθορισθούν η διαδικασία 
προτάσεως και απονομής των διαμνημονεύσεων, ο τύπος των με¬ 
ταλλίων και διπλωμάτων που τις συνοδεύουν, η ιεραρχική-τους 
τάξη, το δικαίωμα του να φέρονται αυτές και κάθε άλλη λεπτομέ¬ 
ρεια που κρίνεται αναγκαία για την υλοποίηση της παρούσας. 

5. Το εδάφιο β’του άρθρου 2 του ν. 324/1976 «Περί Αξιωμα¬ 

τικών Αεροπορίας Στρατού Ειδικής Μονιμότητας» (ΦΕΚ 127 τ. 
Α’) αντικαθίσταται ως εξής : · 

«β. Στο βαθμό του υπολοχαγού μετά έξι (6) έτη παραμονής 
στο βαθμό του ανθυπολοχαγού υπολογιζομένου τούτου από την 
ημερομηνία κτήσεως του βαθμού». 

6. Το εδάφιο δ’του άρθρου 2 του ν. 324/1976 αντικαθίσταται 
ως εξής : 

«δ. Στο βαθμό του ταγματάρχη μετά έξι (6) έτη τουλάχιστον 
παραμονής στο βαθμό του λοχαγού και εφ' όσον έχουν συμπλη¬ 
ρώσει δεκαοκτώ (18) έτη υπηρεσίας υπολογιζόμενα από τη λήξη 
της κανονικής θητείας». 


Άρθρο 17 

1. Κατ'εξαίρεση των διατάξεων της παραγράφου 5 του άρθρου 
1 του ν.δ. 91/1973 «Περί Σχολής Εθνικής Αμύνης» (ΦΕΚ 
169). όπως αντικαταστάθηκε διαδοχικά με την παράγραφο 5 
του άρθρου 1 του ν. 483/1976 (ΦΕΚ 317) και την παράγραφο 
1 του άρθρου 9 του ν. 1353/1983 (ΦΕΚ 59) και ισχύει σήμερα, 
καθώς και των διατάξεων της παραγράφου 1 εδάφ. α’του άρθρου 
23 και της παραγράφου 4 του άρθρου 24 του π.δ.1133/1980 
(ΦΕΚ 286), ορίζεται ότι στην 43η εκπαιδευτική σειρά· 
(1990-91) της Σχολής Εθνικής Αμύνης μπορούν να κληθούν να 
φοιτήσουν αξιωματικοί βαθμών αντισυνταγματάρχη, συνταγμα- 
τάρχη. ταξιάρχου και αντιστοίχων, οι οποίοι δεν θα έχουν υπερβεί 
κατά το χρόνο ενάρξεως της φοιτήσεως το 55ο έτος της ηλικίας 
τους. 

2. Κάθε αναγκαία λεπτομέρεια για την εφαρμογή της προη¬ 
γούμενης παραγράφου θα καθορισθεί με απόφαση του Υπουργού 
Εθνικής Άμυνας. 

Άρθρο 18 

1. Κυρώνονται και έχουν ισχύ νόμου οι επόμενες αποφάσεις 
από τότε που προβλέπουν έναρξη της ισχύος τους: 

«α. Φ. 420/150/Γ 2088/Σ. 3580 

Ρύθμιση στρατιωτικών υποχρεώσεων ορισμένων κατηγοριών 
στρατευσίμων και οπλιτών». 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
Αφού λάβαμε υπόψη: 

α. Τις διατάξεις του νόμου 1763/88 «Στρατολογία των Ελλή¬ 
νων». 

β. Τα σοβαρά ατομικά, οικογενειακά και λοιπά προβλήματα 
που αντιμετωπίζουν ορισμένες κατηγορίες στρατευσίμων και 
οπλιτών μεγάλης ηλικίας. 

γ. Τις υπηρεσιακές δυνατότητες που υπάρχουν για ευεργετική, 
από στρατολογική άποψη, μεταχείριση των παραπάνω ατόμων, 
αποφασίζουμε: 

Άρθρο 1 

1. Το δικαίωμα εξαγοράς του υπολοίπου των στρατιωτικών 
υποχρεώσεων, το οποίο είχε παρασχεθεί με τις διατάξεις της πα¬ 
ραγράφου 1 του άρθρου 1 της Φ. 670/44/Γ 1066/Σ. 2413/ 
11-7-87 Απόφασης Αντιπροέδρου της Κυβέρνησης και Υπουρ¬ 
γού Εθνικής Άμυνας (ΦΕΚ 360 Β’) στους στρατευσίμους, ανυ¬ 
πότακτους και οπλίτες κλάσεων 1966 έως και 1978 (έτη γεννή- 
σεως 1945 έως και 1957), παρατείνεται και σ’αυτούς που κατα¬ 
τάχθηκαν ή θα καταταγούν στις τάξεις των Ενόπλων Δυνάμεων 
μέχρι 31 Ιανουάριου 1990. Η εξαγορά γίνεται με τη συμπλή¬ 
ρωση του καθοριζομένου από τις διατάξεις της ίδιας παραγρά¬ 
φου. για την κλάση τους, χρόνου πραγματικής στρατιωτικής 
υπηρεσίας, οπότε και θα απολύονται οριστικά από τις τάξεις των 
Ενόπλων Δυνάμεων. 

2. Όσοι από τους παραπάνω ανήκουν στις κλάσεις 1974 έως 
και 1978 και κατατάχθηκαν ή θα καταταγούν στις τάξεις των 
Ενόπλων Δυνάμεων μέχρι 31 Ιανουάριου 1990, δύνανται, αν 
επιθυμούν, να εκπληρώσουν το χρόνο της στρατεύσιμης υποχρέ¬ 
ωσής τους και τμηματικά σε πλήρη δίμηνα οι ανήκοντες στις πλά¬ 
σεις 1974 έως 1977 και σε πλήρη τετράμηνα οι ανήκοντες στην 
κλάση 1978, όπως παρακάτω: 

α. Οι ανήκοντες στις κλάσεις 1974 έως και 1977 (έτη γεννή- 
σεως 1953 έως 1956): Το πρώτο δίμηνο κατά το έτος 1989 ή 
1990ιαο δεύτερο δίμηνο κατά το έτος 1991 και το τρίτο δίμηνο 
το έτος 1992. 

β. Οι ανήκοντες στην κλάση 1978 (έτος γεννήσεως 1957): Το 
πρώτο τετράμηνο κατά το έτος 1989 ή 1990, το δεύτερο τετρά¬ 
μηνο κατά το έτος 1991 και το τρίτο τετράμηνο το έτος Ϊ992. 

3. Αυτοί που επιθυμούν την τμηματική εκπλήρωση της στρα¬ 
τεύσιμης υποχρέωσής-τους απολύονται προσωρινά από τη συ¬ 
μπλήρωση δίμηνης ή τετράμηνης (ανάλογα) στρατιωτικής υπη- 

ρεσίας - εφ'όσον κατατάχθηκαν ή θα καταταγούν μέχρι 
31-1-90 στις τάξεις των Ενόπλων Δυνάμεων - και εφ’όσον εξα¬ 
γοράσουν όλες τις πλέον των έξι (6) ή δώδεκα (12) μηνών (ανά¬ 
λογα), στρατιωτικές τους υποχρεώσεις με τη συμπλήρωση της 
πρώτης δίμηνης ή τετράμηνης στρατιωτικής υπηρεσίας. 

4. Όσοι θα απολυθούν προσωρινά, σύμφωνα με τις διατάξεις 
της προηγούμενης παραγράφου, εξαιρούνται των προσκλήσεων 
και υποχρεούνται σε επανακατάταξη μέχρι 31 Δεκεμβρίου 1991 
για εκπλήρωση δεύτερης δίμηνης ή τετράμηνης (ανάλογα) στρα¬ 
τιωτικής υπηρεσίας και μέχρι 31 Δεκεμβρίου 1992 για εκπλή¬ 
ρωση τρίτης (τελευταίας) δίμηνης ή τετράμηνης (ανάλογα) στρα¬ 
τιωτικής υπηρεσίας. 

5. Οι επιθυμούντες δύνανται κατά την πρώτη - και μέχρι 
31-1-90 - κατάταξή τους να εκπληρώσουν εφάπαξ ή χωριστά 
τα δύο πρώτα δίμηνα ή τετράμηνα (ανάλογα) και το τρίτο δίμηνο 
ή τετράμηνο να το εκπληρώσουν το έτος 1991 ή 1992, ενώ κατά 
την επανακατάταξή τους το 1991 δύνανται να εκπληρώσουν τα 
δύο τελευταία δίμηνα ή τετράμηνα (ανάλογα) συνέχεια ή χωρι¬ 
στά. Τις επιθυμίες τους αυτές υποχρεούνται όι ενδιαφερόμενοι να 
τις δηλώσουν εγγράφως στο αρμόδιο στρατολογικό γραφείο. Η. 
δήλωση αυτή μπορεί να ανακληθεί. 

6. Στις διατάξεις των προηγούμενων παραγράφων της παρού¬ 
σας υπάγονται και οΐ'στρατεύσιμοι των ίδιων κλάσεων, οι οποίοι 
θα διατελούν -για οποιονδήποτε λόγο- νόμιμα έξω από τις τά¬ 
ξεις των Ενόπλων Δυνάμεων κατά την 31η Ιανουάριου 1990, 
μόνο εφ' όσον καταταγούν εμπρόθεσμα μετά τη λήξη ή την τυχόν 
διακοπή της νόμιμης παραμονής τους έξω από τις τάξεις των 
Ενόπλων Δυνάμεων. Αυτοί μπορούν να εκπληρώσουν τμηματικά 
—όπως και οι λοιποί- το χρόνο της στρατεύσιμης υποχρέωσης, 
αλλά όχι πέραν της 31-12-1992. 

7. Τα χρηματικά ποσά, που καταβάλλονται με βάση τις διατά¬ 
ξεις της απόφασης αυτής ή άλλης διάταξης για την εξαγορά κάθε 
μήνα στρατεύσιμης υποχρέωσης, καθορίζονται σε οκτώ χιλιάδες 
(8.000) δραχμές. 

Για τους έπαναπατριζομένους ή επαναπατρισθέντες από χώρες 
του Ανατολικού Συνασπισμού και γι’ αυτούς που έρχονται από 
την Τουρκία, τα χρηματικά αυτά ποσά καθορίζονται στις δύο χι¬ 
λιάδες (2.000) δραχμές για κάθε μήνα. Και στις δύο αυτές περι¬ 
πτώσεις τα χρηματικά αυτά ποσά δύνανται να αναπροσαρμόζο¬ 
νται με απόφαση του Υπουργού Εθνικής Άμυνας, που δημοσιεύε¬ 
ται στην Εφημερίδα της Κυβερνήσεως. 

Άρθρο 2 

1. Όσοι από τους οπλίτες που υπηρετούν στις Ένοπλες Δυνά¬ 
μεις είναι πατέρες ενός παιδιού που ζει απολύονται οριστικά απ’ 
αυτές, όταν εκπληρώνουν τις παρακάτω στρατιωτικές υποχρεώ¬ 
σεις: 

α. Στρατεύσιμη υποχρέωση δεκαέξι (16) μηνών. 

β. Το χρόνο ειδικών καταστάσεων, ο οποίος για τους οπλίτες 
πλήρους θητείας δεν υπολογίζεται ως χρόνος πραγματικής υπη¬ 
ρεσίας, σύμφωνα με τις ισχύουσες διατάξεις. 

γ. Την πρόσθετη στρατιωτική υπηρεσία, την οποία υπέχουν 
και εφ' όσον δεν επιθυμούν τη μετατροπή της σε χρηματικό πρό¬ 
στιμο, στις περιπτώσεις που επιτρέπεται αυτή. 

2. Η υπαγωγή των ενδιαφερομένων στις διατάξεις αυτές γίνε¬ 
ται από το αρμόδιο στρατολογικό γραφείο με την υποβολή από 
τους ενδιαφερομένους, μετά την κατάταξή τους στις τάξεις των 
Ενόπλων Δυνάμεων, πιστοποιητικού οικογενειακής κατάστα¬ 
σης. 

3. Οι στρατεύσιμοι, οι οποίοι κατά το χρονικό διάστημα της 
νόμιμης παραμονής τους έξω από τις τάξεις των Ενόπλων Δυνά¬ 
μεων έχουν ή θα αποκτήσουν ένα παιδί και έχουν "καλύψει τις 
αναφερόμενες στην παράγραφο 1 στρατιωτικές τους υποχρεώ¬ 
σεις, δεν υποχρεούντοιι σε επανακατάταξη. 

Άρθρο 3 

1. Η πρόσθετη* στρατιωτική υπηρεσία, που επιβάλλεται ως 
διοικητική κύρωση για ανυποταξία σύμφωνα με τις διατάξεις του 


ν. 1763/1988 «Στρατολογία των Ελλήνων», δύναται να αρθεί ή 
να μετατραπεί σε χρηματικό πρόστιμο, μετά την κατάταξη των 
ενδιαφερομένων στις τάξεις των Ενόπλων Δυνάμεων, με από¬ 
φαση του Διοικητή του Σχηματισμού, στον οποίο υπάγεται το οι¬ 
κείο στρατολογικό γραφείο ή, προκειμένου γι’ αυτούς, που παρα- 
κολουθούνται από τα στρατολογικά γραφεία του Πολεμικού Ναυ¬ 
τικού ή της Πολεμικής Αεροπορίας, με απόφαση των Αρχηγών 
ΓΕΝ και ΓΈΑ, αντίστοιχα και υπό την προϋπόθεση ότι ο ενδιαφε¬ 
ρόμενος έχει αθωωθεί ή απαλλαγεί των ποινικών συνεπειών της 
ανυποταξίας του. 

2. Κατά την εκτίμηση των λόγων άρσεως ή έγκρισης μετατρο¬ 
πής της πρόσθετης στρατιωτικής υπηρεσίας σέ χρηματικό πρό¬ 
στιμο λαμβάνεται οπωσδήποτε υπόψη η οικογενειακή και οικονο¬ 
μική κατάσταση του ενδιαφερομένου και της οικογένειάς του, που 
θα προκύπτουν από τα υποβαλλόμενα από τον ίδιο ή τους οι¬ 
κείους του στο αρμόδιο στρατολογικό γραφείο επίσημα στοιχεία ή 
δικαιολογητικά. Η οικογενειακή κατάσταση αποδεικνύεται από 
πιστοποιητικό οικογενειακής κατάστασης του αρμόδιου δήμου ή 
κοινότητας, ενώ η οικονομική από πιστοποιητικό φορολογικής 
ενημερότητας ή, εφ' όσον αυτό δεν μπορεί να εκδοθεί, από από¬ 
φαση οικονομικής αδυναμίας της αρμόδιας νομαρχίας (ν.δ. 57/ 
1973). 

Άρθρο 4 

1. Εξαιρούνται από τις προσκλήσεις για κατάταξη στις Ένο¬ 
πλες Δυνάμεις οι σπουδαστές μέσων τεχνικών, επαγγελματικών, 
πρακτικών ή ειδικών ή ναυτικών σχολών δημόσιων ή ιδιωτικών 
αναγνωρισμένων από το Κράτος σύμφωνα με τις κείμενες διατά¬ 
ξεις. Το ίδιο ισχύει και για σπουδαστές τέτοιων σχολών εξωτερι¬ 
κού που είναι κρατικές ή αναγνωρισμένες από τις αρμόδιες κρατι¬ 
κές υπηρεσίες και χρησιμοποιούν κατά τη διδασκαλία διεθνώς 
γνωστή γλώσσα. 

2. Η διάρκεια της εξαίρεσης είναι δύο έτη. Αρχίζει την ημερο¬ 
μηνία που οι ενδιαφερόμενοι υποχρεούνται σε κατάταξη και λήγει 
την 31η Δεκεμβρίου του έτους που προκύπτει, αν στο έτος χορή¬ 
γησης προστεθούν δύο (2) έτη. Σε καμιά περίπτωση όμως αυτή 
δεν μπορεί να υπερβεί την 31η Δεκεμβρίου του έτους που ο σπου¬ 
δαστής συμπληρώνει το 22ο έτος της ηλικίας του, με εξαίρεση 
τους σπουδαστές ωδείων εσωτερικού και μέχρι την ένταξη αυτών 
σε βαθμίδες εκπαίδευσης, που δεν μπορεί να υπερβεί την 31η Δε¬ 
κεμβρίου του έτους που συμπληρώνουν το 24ο έτος της ηλικίας 
τους. 

3. Η εξαίρεση χορηγείται από το αρμόδιο στρατολογικό γρα¬ 
φείο κατόπιν υποβολής από τους ενδιαφερομένους σχετικής αίτη¬ 
σης με πιστοποιητικό σπουδών, το οποίο, προκειμένου μεν για 
ιδιωτικές σχολές, θεωρείται από την εποπτεύουσα την οικεία 
σχολή αρχή, προκειμένου δε για σχολές εξωτερικού θεωρείται 
για τη γνησιότητά του και μεταφράζεται επίσημα. 

Το πιστοποιητικό σπουδών υποβάλλεται μέχρι την προηγού¬ 
μενη ημέρα της ημερομηνίας που οι ενδιαφερόμενοι υποχρεούνται 
για κατάταξη στις Ένοπλες Δυνάμεις. 

Εάν αυτό υποβληθεί μετά την ημερομηνία αυτήν, η εξαίρεση 
χορηγείται εφ’ όσον οι προϋποθέσεις υπήρχαν κατά την προηγού¬ 
μενη της ημερομηνίας αυτής και δεν έχει επακολουθήσει κατά¬ 
ταξή τους, επιβάλλεται όμως πρόσθετη στρατιωτική υπηρεσία 
δύο μηνών. 

4. Μετά τη λήξη της εξαίρεσης ή την τυχόν διακοπή της υπο- 
χρεούνται οι ενδιαφερόμενοι να προσκομίζουν στο αρμόδιο στρα¬ 
τολογικό γραφείο, μέχρι την προηγούμενη της ημερομηνίας που 
υποχρεούνται για κατάταξη, πιστοποίηση ή βεβαίωση της σπου¬ 
δαστικής τους κατάστασης. Εφ' όσον δεν προσκομισθεί τέτοια πι¬ 
στοποίηση ή βεβαίωση ή εφ' όσον από αυτήν προκύπτει ότι από 
τη χρήση της εξαίρεσης και μεταγενέστερα δεν φοίτησαν καθόλου 
ή δεν προσήλθαν σε καμιά εξεταστική περίοδο, επιβάλλεται στους 
υποχρέους πρόσθετη στρατιωτική υπηρεσία έξι (6) μηνών και, 
χωρίς να ελέγχεται παραπέρα η στρατολογική τους κατάσταση, 
καλούνται για κατάταξη στις Ένοπλες Δυνάμεις ως στρατεύσι¬ 
μοι. 

5. Η αίτηση διακοπής της εξαίρεσης, που υποβάλλεται από 
όσους έκαναν χρήση αυτής, είναι δυνατό να ανακληθεί εντός δέκα 
(10) ημερών από την υποβολή της. Η ανάκληση είναι δυνατό να 
γίνει και μεταγενέστερα, αλλά μόνο εφ' όσον αποδεικνύεται ότι η 
έκφραση της βούλησης για τη διακοπή της εξαίρεσης οφειλόταν 
σε λόγους ανεξάρτητους της θέλησης ή σε ουσιώδη πλάνη, απάτη 
ή απειλή. 

6. Ομοίως εξαιρούνται των προσκλήσεων για κατάταξη στις 
Ένοπλες Δυνάμεις οι πολιτογραφηθέντες ή πολιτογραφούμενοι 
Έλληνες για ένα έτος από την πολιτογράφησή τους. Όσοι επιθυ¬ 
μούν δύνανται να διακόψουν την εξαίρεσή τους και πριν, από την 
παρέλευση του έτους, με αίτησή τους. Η αίτηση αυτή μπορεί να 
ανακληθεί από τους ενδιαφερομένους. 

• Άρθρο 5 

1. Εξαιρούνται από τις προσκλήσεις για κατάταξη στις Ένο¬ 
πλες Δυνάμεις οι στρατεύσιμοι κλάσεως 1992 και νεωτέρων που 
είναι απόφοιτοι δημόσιου ή ιδιωτικού λυκείου ναυτικής κατεύθυν¬ 
σης και κάτοχοι ναυτικού φυλλαδίου, προς συμπλήρωση ή από¬ 
κτηση του απαιτούμενου χρόνου θαλάσσιας υπηρεσίας για την 
απόκτηση διπλώματος πλοιάρχου ή μηχανικού Γ’ τάξεως ή ρα- 
διοτηλεγραφητή Β' τάξεως Εμπορικού Ναυτικού. 

2. Η εξαίρεση αυτή διαρκεί μέχρι 31 Δεκεμβρίου του έτους 
που προκύπτει, αν στο έτος που οι στρατεύσιμοι υποχρεούνται για 
κατάταξη στις Ένοπλες Δυνάμεις προστεθεί το χρονικό διάστημα 
της απαιτούμενης θαλάσσιας υπηρεσίας ή το υπόλοιπο αυτής, 
προσαυξημένο κατά δύο (2) έτη, δεν μπορεί όμως να υπερβεί την 
31η Δεκεμβρίου του έτους, κατά το οποίο αυτοί συμπληρώνουν 
το 24ο έτος της ηλικίας τους. 

3. Η εξαίρεση αρχίζει από την ημερομηνία, κατά την οποία οι 
στρατεύσιμοι υποχρεούνται να καταταγούν στις Ένοπλες Δυνά¬ 
μεις και διακόπτεται: 

α. Με αίτηση του ενδιαφερομένου. 

β. Εφ' όσον παρέλθει τετράμηνο από τήν ημερομηνία έναρξης 
της εξαίρεσης, χωρίς ο ενδιαφερόμενος να ναυτολογηθεί. 

γ. Με τη διακοπή της ναυτολόγησης είτε για τρεις (3) συνεχείς 
μήνες είτε για οκτώ (8) μήνες συνολικώς καθ' όλη τη διάρκεια 
της εξαίρεσης. 

δ. Με την απόκτηση του κατά περίπτωση διπλώματος. 

4. Η εξαίρεση χορηγείται από το αρμόδιο στρατολογικό γρα¬ 
φείο κατόπιν υποβολής από τον ενδιαφερόμενο των παρακάτω δι- 
καιολογητικών: 

α. Αίτησης. 

β. Αποδεικτικού ή αντιγράφου απολυτηρίου λυκείου ναυτικής 
κατεύθυνσής. 

γ. Πιστοποίησης ή βεβαίωσης του Υπουργείου Εμπορικής 
Ναυτιλίας, ή οποία να έχει εκδοθεί μέσα στο τελευταίο δίμηνο 
πριν από την ημερομηνία κατάταξης και από την οποία να προκύ¬ 
πτουν για τον ενδιαφερόμενο: 

(1) Τα ληξιαρχικά του στοιχεία και ότι είναι κάτοχος ναυτικού 
φυλλαδίου. 

(2) Το δίπλωμα που επιδιώκει να αποκτήσει, ο χρόνος θαλάσ¬ 
σιας υπηρεσίας που απαιτείται γι’ αυτό, καθώς και ο χρόνος που 
τυχόν έχει διανυθεί μέχρι την ημερομηνία έκδοσης της πιστοποίη¬ 
σης ή της βεβαίωσης. 

5. Τα δικαιολογητικά για τη χορήγηση της εξαίρεσης υποβάλ¬ 
λονται μέχρι, την προηγούμενη ημέρα της ημερομηνίας πο.υ οι εν¬ 
διαφερόμενοι υποχρεούνται για κατάταξη στις Ένοπλες Δυνά- ■ 
μεις.' Εάν αυτά υποβληθούν μετά την ημερομηνία αυτήν, η εξαί¬ 
ρεση χορηγείται εφ' όσον οι προϋποθέσεις υπήρχαν κατά την 
προηγούμενη της ημερομηνίας αυτής και δεν έχει επακολουθήσει 
κατάταξή τους, επιβάλλεται όμως πρόσθετη στρατιωτική υπηρε¬ 
σία δύο (2) μηνών. 

6. Μετά τη λήξη της εξαίρεσης ή την τυχόν διακοπή της υπο- 
χρεούνται οι ενδιαφερόμενοι να προσκομίσουν στο αρμόδιο στρα¬ 
τολογικό γραφείο πιστοποίηση ή βεβαίωση του Υπουργείου 
Εμπορικής Ναυτιλίας, από την οποία να προκύπτει αναλυτικά ο 
χρόνος της θαλάσσιας υπηρεσίας που έχει διανυθεί και προσμε- 


τράται για την απόκτηση του κατά περίπτωση διπλώματος, κα¬ 
θώς και αν έλαβαν ή όχι το δίπλωμα αυτό. Εφ' όσον δεν προσκο- 
μισθεί τέτοια πιστοποίηση ή βεβαίωση μέχρι την προηγούμενη 
της ημερομηνίας που υποχρεούνται για κατάταξη, εξαιτίας λήξης 
ή διακοπής της εξαίρεσης ή εφ’ όσον από αυτή προκύπτει ότι η 
εξαίρεση έχει διακοπεί σε προγενέστερο χρόνο, επιβάλλεται στους 
υπόχρεους πρόσθετη στρατιωτική υπηρεσία έξι (6) μηνών και 
χωρίς να ελέγχεται παραπέρα η στρατολογική τους κατάσταση, 
καλούνται για κατάταξη στις Ένοπλες Δυνάμεις ως στρατεύσι¬ 
μοι. 

7. Οι διατάξεις της παραγράφου 5 του άρθρου 4 της παρούσας 
έχουν ανάλογη εφαρμογή και στην προαναφερόμενη εξαίρεση. 

ί Άρθρο 6 

1. Όσοι ανήκουν'στις κλάσεις 1966 έως και 1980, οι οποίοι 
διετέλεσαν ή διατελούν σε ανυποταξία και κατατάχθηκαν ή θα 
καταταγούν μέχρι 31 Ιανουάριου 1990 στις τάξεις των Ενόπλων 
Δυνάμεων, εξαιρούνται της πρόσκλησης, για την οποία ήταν ή εί¬ 
ναι ανυπότακτοι και κατά συνέπεια τακτοποιούνται ποινικά και 
διοικητικά για την ανυποταξία τους. 

2. Στους αναφερόμενους στην προηγούμενη παράγραφο ανυ¬ 
πότακτους είναι δυνατή, από στρατολογική άποψη, η έκδοση, 
ανανέωση ή θεώρησή διαβατηρίων για την παραμονή τους στο 
εξωτερικό μέχρι 31 Ιανουάριου 1990, ως και για μια και μόνο 
άφιξή τούς στην Ελλάδα από σήμερα μέχρι την παραπάνω ημερο¬ 
μηνία, προκειμένου να καταταγούν στις τάξεις των Ενόπλων Δυ¬ 
νάμεων. 

3. Οι παραπάνω, κατά την άφιξή τους στην Ελλάδα και προ¬ 
κειμένου να αποφύγουν τη σύλληψη υποβάλλουν στις αρμόδιες 
αστυνομικές αρχές υπεύθυνη δήλωση του νόμου 1599/1986 με 
την οποία δηλώνουν αφ' ενός όλα τα ληξιαρχικά τους στοιχεία και 
την ακριβή διεύθυνση διαμονής τους στην Ελλάδα, αφ' ετέρου ότι 
θα καταταγούν στις τάξεις , των Ενόπλων Δυνάμεων με την 
πρώτη, από την άφιξή τους, εκπαιδευτική σειρά στρατευσίμων 
οπλιτών, με βάση το Δελτίο Κατάταξης, που. θα ζητήσουν οι ίδιοι 
από το οικείο Στρατολογικό Γραφείο. 

Άρθρο 7 

1. Διοικητικές και ερμηνευτικές οδηγίες για την εφαρμογή της 
απόφασης αυτής εκδίδονται, εφ’ όσον απαιτηθούν, από το ΓΕΕ- 
ΘΑ/ΔΣΛ, ενώ τα της κατάταξης, προσωρινής απόλυσης και 
επανακατάταξης σε Μονάδες Εκστρατείας αυτών που θα υπα¬ 
χθούν σ’ αυτή ρυθμίζονται από τα Γ ενικά Επιτελεία των Κλάδων 
των Ενόπλων Δυνάμεων. 

2. Η απόφαση αυτή να δημοσιευθεί στην Εφημερίδα της Κυ- 
βερνήσεως, να αρχίσει να ισχύει από 11-9-1989 και να κυρωθεί 
νομοθετικά. 

Αθήνα, 1 Σεπτεμβρίου 1989 
Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
ΙΩΑΝΝΗΣ ΒΑΡΒΙΤΣΙΩΤΗΣ 

β. Φ. 400/375825/Σ.1411 

Υπολογισμός ως μη χρόνου στρατιωτικής υπηρεσίας του χρό¬ 
νου φοίτησης στη ΣΣΑΣ. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
1. Έχοντας υπόψή: 

α. Τις διατάξεις του ν. 1763/1988 «Στρατολογία των Ελλή¬ 
νων» (ΦΕΚ 57 τ. Α'). 

β. Την άμεση αναγκαιότητα να ρυθμιστούν οι στρατιωτικές 
υποχρεώσεις των απομακρυνομένων ή απολυομένων ή αποβαλ- 
λομένων από τη ΣΣΑΣ, αποφασίζουμε: 

2. Δεν υπολογίζεται .ως χρόνος στρατιωτικής υπηρεσίας ο 
μετά την ορκωμοσία τους χρόνος φοίτησης στη Στρατιωτική 
Σχολή Αξιωματικών Σωμάτων (ΣΣΑΣ), για όσους μαθητές απο¬ 
μακρύνονται ή απολύονται ή αποβάλλονται εξαιτίας οποιουδή- 
ποτε λόγου, πλην των εξερχομένων για λόγους υγείας. 

3. Η απόφαση αυτή να δημοσιευθεί στην Εφημερίδα της Κυ- 
βερνήσεως και να κυρωθεί με νόμο. 

4. Η ισχύς της απόφασης αυτής αρχίζει από τη δημοσίευσή 
της στην Εφημερίδα της Κυβερνήσεως. 

Αθήνα, 7 Σεπτεμβρίου 1989 
Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
ΙΩΑΝΝΗΣ ΒΑΡΒΙΤΣΙΩΤΗΣ 

γ. Φ. 810/54/447661/Σ. 6261 

Επιχορήγηση Μετοχικού Ταμείου Στρατού. 

ΟΙ ΥΠΟΥΡΓΟΙ 

ΕΘΝΙΚΗΣ ΑΜΥΝΑΣ ΚΑΙ ΟΙΚΟΝΟΜΙΚΩΝ 

1. Έχοντας υπόψη τις διατάξεις: 

α. Του Α.Ν. 585/1968 «Περί καταργήσεως διατάξεων, κα- 
θοριζουσών κατώτατα όρια επιχορηγήσεων εκ του Κρατικού 
Προϋπολογισμού προς Νομικά Πρόσωπα Δημοσίου και Ιδιωτι¬ 
κού Δικαίου, Οργανισμούς και Ιδρύματα». 

β. Του ν.δ. 321/1969 «Περί Κωδικός Δημοσίου Λογιστικού». 

γ. Του ν.δ. 721/1970 «Περί Οικονομικής Μερίμνης και Λο¬ 
γιστικού των Ενόπλων Δυνάμεων». 

δ. Του Ν. 660/1977*«Περί Υπουργείου Εθνικής Αμύνας και 
των Οργάνων της Ανωτάτης Διοικήσεως και Ελέγχου των Ενό¬ 
πλων Δυνάμεων», αποφασίζουμε: 

2. Εγκρίνουμε την εφάπαξ επιχορήγηση του Μετοχικού Τα¬ 
μείου Στρατού (ΜΤΣ) από τον προϋπολογισμό του Υπουργείου 
Εθνικής Άμυνας/Γενικού Επιτελείου Στρατού με το ποσό των 
εξακοσίων εκατομμυρίων (600.000.000) δραχμών, προκειμέ- 
νου να καλύψει άμεσες υποχρεώσεις του, κατ’ εξαίρεση από τις 
κείμενες διατάξεις; 

3. Η απόφαση αυτή να δημοσιευθεί στην Εφημερίδα της Κυ¬ 
βερνήσεως και να κυρωθεί με νόμο. 

Αθήνα, 25 Σεπτεμβρίου 1989 
ΟΙ ΥΠΟΥΡΓΟΙ 

ΕΘΝΙΚΗΣ ΑΜΥΝΑΣ ΟΙΚΟΝΟΜΙΚΩΝ 

ΙΩΑΝΝΗΣ ΒΑΡΒΙΤΣΙΩΤΗΣ ΑΝΤΩΝΗΣ ΣΑΜΑΡΑΣ 

δ. Φ. 420/203/Γ 2554. 

Άφιξη στην Ελλάδα και αναχώρηση Ελλήνων του Εξωτερικού 
χωρίς έλεγχο της στρατολογικής τους κατάστασης. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 

Αφού λάβαμε υπόψη τις διατάξεις του ν. 1763/1988 «Στρα¬ 
τολογία των Ελλήνων» και αποσκοπώντας στην παροχή διευκό¬ 
λυνσης στους Έλληνας του εξωτερικού, για να μπορέσουν να 
ασκήσουν το εκλογικό τους δικαίωμα στην Ελλάδα κατά τις προ¬ 
σεχείς βουλευτικές εκλογές, αποφασίζουμε: 

Άρθρο 1 

Απαλλάσσομε από κάθε έλεγχο της στρατολογικής κατάστα¬ 
σης κατά το από 15 Οκτωβρίου 1989 μέχρι και 25 Νοεμβρίου 
1989 χρονικό διάστημα τους Έλληνες του εξωτερικού, οι οποίοι 
εντός του χρονικού αυτού διαστήματος έρχονται ομαδικά ή μεμο¬ 
νωμένα στην Ελλάδα με διαβατήρια Ελληνικών ή ξένων αρχών, 
άσχετα αν υπέχουν στρατιωτικές υποχρεώσεις εξαιτίας ανυποτα¬ 
ξίας ή εξαιτίας άλλων λόγων, εκτός από λόγους λιποταξίας. 

Άρθρο 2 

1. Τα άτομα που αφορά το άρθρο 1 μπορούν, από στρατολο¬ 
γική άποψη, να παραμένουν ελεύθερα στην Ελλάδα και να ανα¬ 
χωρήσουν ελεύθερα απ’ αυτήν για το εξωτερικό χωρίς έλεγχο της 
στρατολογικής τους κατάστασης, κατά το χρονικό διάστημα που 
ορίζεται στο ίδιο άρθρο. Σε περίπτωση όμως που τα άτομα αυτά 
παραμείνουν στην Ελλάδα μετά την 25η Νοεμβρίου 1989, δεν 
μπορούν να αναχωρήσουν για το εξωτερικό πριν από τη στρατο¬ 
λογική τους τακτοποίηση, σύμφωνα με τις ισχύουσες διατάξεις. 


2. Τυχόν ποινική δίωξη για ανυποταξία των ατόμων, που 
αφορά το άρθρο 1 της απόφασης αυτής, αναστέλλεται κατά το 
χρονικό διάστημα, που τα άτομα αυτά απαλλάσσονται από κάθε 
έλεγχο της στρατολογικής τους κατάστασης. 

3. Κατά το χρονικό διάστημα που ορίζεται στο άρθρο 1 θα 
έχουν παράλληλη ισχύ τυχόν άλλες διατάξεις ευεργετικότερες 
από αυτές της παρούσας για τα ίδια άτομα. 

Άρθρο 3 

1. Διοικητικές και ερμηνευτικές οδηγίες για την εφαρμογή της 
απόφασης αυτής εκδίδονται, εφ' όσον απαιτηθούν, από το ΓΕΕ- 
ΘΑ/Δ/νση Στρατολογικού. 

2. Η απόφαση αυτή να δημοσιευθεί στην Εφημερίδα της Κυ¬ 
βερνήσεως και να κυρωθεί νομοθετικά. 

Αθήνα, 29 Σεπτεμβρίου 1989 
Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
ΙΩΑΝΝΗΣ ΒΑΡΒΙΤΣΙΩΤΗΣ 

ε. Φ. 415.21/42/195637/Σ. 4161 
Ρύθμιση θεμάτων που αφορούν σε Εφέδρους Αξιωματικούς Μα- 
κράς Ανακατάταξης. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 

Αφού λάβαμε υπόψη: 

α. Τις διατάξεις του ν. 1680/1987 «Περί τροποποίησης των 
διατάξεων για τους Εφέδρους Αξιωματικούς, τους Αξιωματικούς 
Αεροπορίας Στρατού Ειδικής Μονιμότητας και άλλες διατάξεις» 
(ΦΕΚ Α' 7/2-2-1987). 

β. Την Φ. 415.21/19/858638/Σ. 885/12-3-1987/ 
ΥΕΘΑ/ΓΕΣ/Ιο ΕΓ/4/2 Απόφαση του Υφυπουργού Εθνικής 
Άμυνας (ΦΕΚ Β’ 122/17-3-87). 

γ. Την Φ. 415.21/70/863319/Σ. 3171/6-7-87/ 
ΥΕΘΑ/ΓΕΣ/Ιο ΕΓ/4/2 Απόφαση του Υφυπουργού Εθνικής 
Αμύνης. 

δ. Σχετική πρόταση του Γενικού Επιτελείου Στρατού, αποφα¬ 
σίζουμε: 

1. Έφεδροι Αξιωματικοί που ανακατατάγησαν με βάση τις 
διατάξεις της περίπτωσης β της παραγράφου 3 του άρθρου 23 
του Α.Ν. 833/1937, όπως αυτό αντικαταστάθηκε με το άρθρο 1 
του ν.δ. 1306/1972 (ΦΕΚ 221) και εζήτησαν υπαγωγή στις 
διατάξεις του άρθρου 2 του ν. 1680/1987, πλην όμως το αίτημά 
τους απορρίφθηκε με τη Φ. 415.21/70/863319/Σ.3171/ 
6-7-1987/ΥΕΘΑ/ΓΕΣ/1ο ΕΓ/4/2 απόφαση του Υφυπουρ¬ 
γού Εθνικής Άμυνας, μπορούν να ζητήσουν επανάκριση για 
ένταξη στο Νόμο αυτό (ν. 1680/1987, άρθρο 2), εφ’ όσον εξακο¬ 
λουθούν να πληρούν τις προϋποθέσεις που καθορίζονταν με τη Φ. 
415.21/19/858638/Σ. 885/12-3-1987/ΥΕΘΑ/ΓΕΣ/1ο 
ΕΓ/4/2 απόφαση του Υφυπουργού Εθνικής Άμυνας. 

2. Για την υπαγωγή στις διατάξεις αυτές, οι ενδιαφερόμενοι 
οφείλουν να υποβάλουν τα δικαιολογητικά που προβλέπονται από 
τις διατάξεις του άρθρου 3 της Φ. 415.21/19/858638/Σ. 
885/12-3-1987/ΥΕΘΑ/ΓΕΣ/Ιο ΕΓ/4/2 απόφαση Υπουρ¬ 
γού Εθνικής Άμυνας (ΦΕΚ 122) στις αρμόδιες Αρχές και με τη 
διαδικασία που καθορίζονταν από τις ίδιες διατάξεις, μέσα σε 
προθεσμία τριών (3) μηνών από τη δημοσίευση της απόφασης 
αυτής στην Εφημερίδα της Κυβέρνησης. 

I 

Άρθρο 2 

1. Όσοι κριθούν κατάλληλοι, εντάσσονται στο νόμο 1680/ 
1987 αναδρομικά ως κατωτέρω, χωρίς δικαίωμα λήψης ανα¬ 
δρομικών οικονομικών παροχών: 

α. Την 17-8-1987 όσοι την ημερομηνία αυτήν είχαν συ¬ 
μπληρώσει εξαετή ανακατάταξη. 

β. Την επομένη της συμπληρώσεως εξαετούς ανακατάταξης 
για όσους δεν είχαν συμπληρώσει την 17-8-1987 εξαετή ανα¬ 
κατάταξη. 

2. Η απόφαση επί της αίτησης για επανάκριση θα εκδοθεί 

μέσα σε προθεσμία τριών μηνών από το πέρας της προθεσμίας 
υποβολής των δικαιολογητικών επανάκρισης. 

3. Οι παραπάνω έφεδροι αξιωματικοί που θα ενταχθούν στο 
άρθρο 2 του ν. 1680/1987 δεν απαιτείται να υποβάλουν νέα 
αναφορά για την πρώτη, μετά την αρχική, 3ετή ανανέωση της 
ανακατάταξής τους. 

Άρθρο 3 

1. Για θέματα που δεν καλύπτονται από την απόφαση αυτή θα 
εφαρμόζονται οι σχετικές αποφάσεις που εκδόθηκαν για την 
εφαρμογή του ν. 1680/1987. 

2. Διοικητικές οδηγίες για την εφαρμογή της παρούσας θα εκ- 
δοθούν από το ΓΕΣ/Ιο ΕΓ, εφ' όσον απαιτηθούν. 

Άρθρο 4 

Η απόφαση αυτή να δημοσιευθεί στην Εφημερίδα της Κυβέρ¬ 
νησης, να αρχίσει να ισχύει από την ημερομηνία της προαναφερο- 
μένης δημοσίευσής της και να κυρωθεί νομοθετικά. 

Αθήνα, 4 Οκτωβρίου 1989 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
ΙΩΑΝΝΗΣ ΒΑΡΒΙΤΣΙΩΤΗΣ 

στ. Φ. 420/55/Γ 760 

Ρύθμιση στρατιωτικών υποχρεώσεων ορισμένων κατηγοριών 
στρατευσίμων, ανυποτάκτων και οπλιτών. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
Έχοντας υπόψη/ 

α. Τις διατάξεις του ν. 1763/1988 «Στρατολογία των Ελλή¬ 
νων» (ΦΕΚ 57 Α). 

β. Τα σοβαρά ατομικά, οικογενειακά και λοιπά προβλήματα 
που αντιμετωπίζουν ορισμένες κατηγορίες στρατευσίμων ανυπο¬ 
τάκτων και οπλιτών μεγάλης ηλικίας, γ. Τις υπηρεσιακές δυνα¬ 
τότητες που υπάρχουν για ευεργετική, από στρατολογική άποψη, 
μεταχείριση των παραπάνω ατόμων, αποφασίζουμε: 

Άρθρο 1 

1. Απαλλάσσομε από κάθε έλεγχο της στρατολογικής κατά¬ 
στασης, κατά το από 20-3-1990 μέχρι και 30-4-1990 χρο¬ 
νικό διάστημα, τους Έλληνες του εξωτερικού, οι οποίοι έρχονται 
ομαδικά ή μεμονωμένα στην Ελλάδα με διαβατήρια Ελληνικών ή 
ξένων αρχών, άσχετα αν υπέχουν στρατιωτικές υποχρεώσεις 
εξαιτίας ανυποταξίας ή εξαιτίας άλλων λόγων, εκτός από λόγους 
λιποταξίας. 

2. Τα άτομα που αφορά η προηγούμενη παράγραφος μπορούν 
από στρατολογική άποψη, να παραμένουν ελεύθερα στην Ελλάδα 
και να αναχωρήσουν ελεύθερα απ’ αυτήν για τρ εξωτερικό χωρίς 
έλεγχο της στρατολογικής τους κατάστασης, ι κατά τρ χρονικό 
διάστημα που ορίζεται στο ίδιο άρθρο. Σε περίπτωση όμως που τα 
άτομα αυτά παραμείνουν στην Ελλάδα μετά την 30-4-1990, 
δεν μπορούν να αναχωρήσουν για το εξωτερικό πριν από τη στρα¬ 
τολογική τους τακτοποίηση, σύμφωνα με τις ισχύουσες διατάξεις. 

3. Τυχόν ποινική δίωξη για ανυποταξία των ατόμων, που 
αφορά η παράγραφος 1 του.άρθρου αυτού, αναστέλλεται κατά το 
χρονικό διάστημα, που τα άτομα αυτά απαλλάσσονται από κάθε 
έλεγχο της στρατολογικής τους ’ κατάστασης. 

4. Κατά το χρονικό διάστημα που ορίζεται στην παράγραφο 1 
θα έχουν παράληλλη ισχύ τυχόν άλλες διατάξεις ευεργετικότερες 
από αυτές του παρόντος άρθρου για τα ίδια άτομα. 

Άρθρο 2 

1. Στους οπλίτες και στους έφεδρους οπλίτες που είναι πατέρες 
τέκνου ή τέκνων χορηγείται, κατά τη διάρκεια εκπλήρωσης των 
στρατιωτικών τους υποχρεώσεων, γονική άδεια ως εξής: 

α. Στους πατέρες ενός ζώντος τέκνου: γονική άδεια πέντε (5) 
ημερών. 

β. Στους πατέρες δύο ζώντων τέκνων: γονική άδεια δέκα (10) 
ημερών. 


γ. Στους πατέρες τριών ζώντων τέκνων: γονική άδεια δεκαπέ¬ 
ντε (15) ημερών. 

2. Η γονική άδεια χορηγείται στους παραπάνω, από το διοι¬ 
κητή της Μονάδας στην οποία υπηρετούν, οποτεδήποτε μετά τη 
συμπλήρωση της βασικής εκπαίδευσης, είναι ανεξάρτητη όλων 
των άλλων αδειών και υπολογίζεται ως χρόνος πραγματικής 
στρατιωτικής υπηρεσίας. 

3. Η γονική άδεια χορηγείται κατόπιν υποβολής από τους εν¬ 
διαφερομένους στη Μονάδα τους πιστοποιητικού οικογενειακής 
κατάστασης, το οποίο εκδίδεται από το Δήμο ή την Κοινότητα 
στα Δημοτολόγια των οποίων είναι γραμμένοι. 

Άρθρο 3 

1. Οι στρατεύσιμοι των κλάσεων 1966 και νεωτέρων που δια¬ 
κόπτουν τη μόνιμη διαμονή τους σε χώρα του Ανατολικού Συνα¬ 
σπισμού ή στην Τουρκία και έρχονται στην Ελλάδα είτε απευθείας 
είτε μέσω άλλης χώρας, στην οποία είχαν καταφύγει, εξαιρούνται 
από τις προσκλήσεις για κατάταξη στις Ένοπλες Δυνάμεις 1 για 
δύο έτη από την ημερομηνία άφιξής τους στην Ελλάδα. 1 

Κατ’ εξαίρεση όση από τους παραπάνω αφίχθησαν στην Ελ¬ 
λάδα οποτεδήποτε πριν από την 31-12-1988, εξαιρούνται από 
τις προσκλήσεις για κατάταξη στις Ένοπλες Δυνάμεις μέχρι 
31-12-1990. | . 

2. Όσοι από τους αναφερομένους στην προηγούμενη παρά¬ 

γραφο ανήκουν στις κλάσεις 1966 μέχρι 1986 (γεννηθέντες τα 
έτη 1945-1965), δύνανται, αν επιθυμούν, να εξαγοράσουν τις 
στρατιωτικές τους υποχρεώσεις εντός του χρονικού διαστήματος 
της εξαίρεσής τους. Δικαίωμα εξαγοράς του υπολοίπου των στρα¬ 
τιωτικών τους υποχρεώσεων, έχουν και οπλίτες της ίδιας κατη¬ 
γορίας και των ίδιων κλάσεων (1966-1986), οι οποίοι και| απο¬ 
λύονται από τις Ένοπλες Δυνάμεις εντός πέντε ημερών από την 
ημερομηνία της εξαγοράς. | 

3. Η υπαγωγή τών ενδιαφερομένων στις διατάξεις των προη¬ 

γούμενων παραγράφων γίνεται από τα αρμόδια Στρατολογικά 
Γραφεία, κατόπιν υποβολής από αυτούς αίτησης και επισήμων 
στοιχείων, από τα οποία να αποδεικνύεται ότι προέρχονται από 
τις παραπάνω χώρες ή μέσω τρίτων χωρών, καθώς και η ημερο¬ 
μηνία άφιξής τους στην Ελλάδα. Ως επίσημα στοιχεία νοούνται, 
για την εφαρμογή της παρούσας παραγράφου, έγγραφα ή πιστο¬ 
ποιήσεις Προξενικών ή Αστυνομικών Αρχών, καθώς και απο¬ 
σπάσματα διαβατηρίων. 1 

- Άρθρο 4 

1. Εξαιρούνται από τις προσκλήσεις για κατάταξη στις Ένο¬ 

πλες Δυνάμεις και δύνανται να εξαγοράσουν τις στρατιωτικές 
τους υποχρεώσεις, οι αποκτώντες την Ελληνική Ιθαγένεια [με πο¬ 
λιτογράφηση, οι υπόχρεοι εκγύμνασης ή υπόχρεοι εξάμηνης ή 
δωδεκάμηνης μειωμένης θητείας για οικογενειακούς λόγους και 
οι ικανοί κατηγορίας τρίτης (1/3) ή τέταρτης (1/4), των κλά¬ 
σεων 1974 και παλαιοτέρων (γεννηθέντες τα έτη 1953 και πα- 
λάιότερα). - 

2. Όσοι από τους παραπάνω υπηρετούν στίς τάξεις των Ενό¬ 
πλων Δυνάμεων, απολύονται εντός πέντε ημερών από τη λήψη 
της παρούσας απόφασης ή εντός πέντε ημερών από τη μεταφορά 
τους στους υπόχρεους μειωμένης θητείας για οικογενειακούς λό¬ 
γους ή την ένταξή τους στους Ικανούς 1/3 ή 1/4. 

, Άρθρο 5 

1. Εξαιρούνται από τις προσκλήσεις για κατάταξη στις Ένο¬ 
πλες Δυνάμεις οί μεταπτυχιακοί σπουδαστές, που έχουν υποτρο¬ 
φία, η οποία τους χορηγήθηκε πριν από την ημερομηνία έναρξης 
της ισχύος του νόμου 1763/88 (25-9-1988) και η αναβολή ή 
εξαίρεσή τους από τις προσκλήσεις, για οποιοδήποτε λόγο έληξε 
από 1 — 1—1989 μέχρι την ημερομηνία έναρξης της ισχύος της 
παρούσας. 

2. Για τη διάρκεια της προαναφερόμενης εξαίρεσης, τις λοιπές 
προϋποθέσεις, τα απαιτούμενα δικαιολογητικά και τη διαδικασία 
χορήγησής της, έχουν εφαρμογή οι διατάξεις τη^Φ. 421.5’ 11/ 

269514/23-10-1984 απόφασης του Αναπληρωτή Υπουργού 
Εθνικής Άμυνας (ΦΕΚ 769/1984 Β'), κατά το μέρος που δεν 
αντίκεινται στην παρούσα. 

Άρθρο 6 

Διάρκεια φοίτησης, των αποφοίτων προπαρασκευαστικών ή 
προπαιδευτικών σχολών του εξωτερικού που είναι σπουδαστές 
ανωτέρων ή ανωτάτων σχολών του εξωτερικού, για τον καθορι¬ 
σμό της χρονικής διάρκειας της αναβολής τους σύμφωνα με τις 
διατάξεις του άρθρου 7 του ν. 1763/1988, θεωρείται εκτός από 
την ελάχιστη διάρκεια των κύριων σπουδών και η ελάχιστη διάρ¬ 
κεια φοίτησης των προπαρασκευαστικών ή προπαιδευτικών 
σπουδών. 

Άρθρο 7 

Οι αναβολές κατάταξης λόγω σπουδών που χορηγήθηκαν 
σύμφωνα με τις διατάξεις του ν.δ. 720/1970 «Περί Στρατολο¬ 
γίας», εξακολουθούν να διέπονται από τις διατάξεις εκείνες, σχε¬ 
τικά με την παράταση, διατήρηση ή μείωση της χρονικής τους 
διάρκειας, εφόσον προβλέπεται χορήγηση τέτοιων αναβολών από 
τις διατάξεις του ν. 1763/88 «Στρατολογία των Ελλήνων». 

Άρθρο 8 

Οι διατάξεις του άρθρου 7 του ν. 1763/1988, που αφορούν 
στη διακοπή της αναβολής κατάταξης λόγω σπουδών, εφαρμό¬ 
ζονται και στις ανοιβολές κατάταξης που χορηγήθηκαν ■τα μετα¬ 
πτυχιακές σπουδές με βάση τις διατάξεις του άρθρου .1 7 του ν.δ. 

720/1970. 

• Άρθρο 9 

Στις διατάξεις του άρθρου 116 του ν.δ. 720/1970 «Περί 
Στρατολογίας» υπάγονται όσοι είχαν υπηρετήσει μέχρι την 
έναρξη της ισχύος του ν. 1763/1988 «Στρατολογία των Ελλή¬ 
νων», με στρατιωτική ιδιότητα, σε τακτικά στρατεύματα συμμα¬ 
χικών κρατών, ανεξάρτητα από την ημερομηνία απόκτησης της 
Ελληνικής Ιθαγένειας. ο 

Άρθρο 10 

Εξαιρούνται από τις προσκλήσεις για κατάταξη στις Ένοπλες 
Δυνάμεις οι στρατεύσιμοι που υποβάλλουν υποψηφιότητα για την 
εκλογή τους ως Βουλευτών ή ως Ευρωβουλευτών. Η εξαίρεση 
αυτή αρχίζει από την ημερομηνία υποβολής της υποψηφιότητας 
και διαρκεί προκειμένου μεν περί εκλεγομένων για όσο χρονικό 
διάστημα έχουν τη βουλευτική ιδιότητα, προκειμένου δε περί μη 
εκλεγομένων μέχρι την ημερομηνία ανακήρυξης των Βουλευτών 
από το αρμόδιο Δικαστήριο. 

Άρθρο 11 

1. Το δικαίωμα εξαγοράς του υπολοίπου των στρατιωτικών 
υποχρεώσεων, το οποίο είχε παρασχεθεί με τις διατάξεις της πα¬ 
ραγράφου 1 του άρθρου 1 τής Φ. 670/44/Γ 1066/Σ.2413/ 
11-7-1987 απόφασης του Αντιπροέδρου της Κυβέρνησης και 
Υπουργού Εθνικής Άμυνας (ΦΕΚ 360 Β') και είχε παραταθεί με 
τις διατάξεις της παραγράφου 1 της Φ. 420/150/Γ 2088/ 
Σ.3580/1-9-1989 απόφασης του Υπουργού Εθνικής Άμυνας 
(ΦΕΚ 672 Β') στους στρατευσίμους, ανυπότακτους και οπλίτες 
των κλάσεων 1966 έως κάι 1978 (έτη γέννησης 1945 έως και 
1957), παρατείνεται και σ’ αυτούς που κατατάχθηκαν ή θα κα- 
ταταγούν στις τάξεις των Ενόπλων Δυνάμεων μέχρι 
31-12-1990 και επεκτείνεται και στους ανήκοντες στις κλάσεις 
1979 και 1980.(έτη γέννησης 1958 και 1959) που κατατάχθη¬ 
καν ή θα καταταγούν μέχρι 31-12-1990. 

2. Οι αναφερόμενοι στην παράγραφο 1 δύνανται, εφόσον επι¬ 
θυμούν να εκπληρώσουν τμηματικά το χρόνο της στρατεύσιμης 
υποχρέωσής τους, σύμφωνα με όσα ορίζονται από τις διατάξεις 
των παραγράφων 2, 3, 4 και 5 του άρθρου 1 της Φ.420/150/Γ 
2088/Σ.3580/1-9-1989 απόφασης του Υπουργού Εθνικής 
Άμυνας (ΦΕΚ 6 ^ 2 Β'), τροποποιουμένης της αναφερομένης σε 


αυτές ημερομηνίας 31-1-1990 σε 31-12-1990. 

Ειδικά οι ανήκοντες στις κλάσεις 1979 και 1980 υπάγονται, 
σχετικά με την εξαγορά του υπολοίπου των στρατιωτικών τους 
υποχρεώσεων και την τμηματική εκπλήρωση της στρατεύσιμης 
υποχρέωσής τους, στις διατάξεις των αναφερομένων στις παρα¬ 
πάνω παραγράφους 1 και 2 αποφάσεων, που αφορούν στους ανή¬ 
κοντες στην κλάση 1978. 

3. Στις διατάξεις των προηγουμένων παραγράφων του παρό¬ 
ντος άρθρου υπάγονται και όσοι από τους ανήκοντες στις κλάσεις 
1966 έως και 1980 θα διατελούν για οποιοδήποτε λόγο νόμιμα 
έξω από τις τάξεις των Ενόπλων Δυνάμεων κατά την 
31-12-1990, μόνο εφόσον καταταγούν εμπρόθεσμα μετά τη 
λήξη ή την τυχόν διακοπή της νόμιμης παραμονής τους έξω από 
τις τάξεις των Ενόπλων Δυνάμεων. Αυτοί μπορούν να εκπληρώ¬ 
σουν τμηματικά -όπως και οι λοιποί- το χρόνο της στρατεύσιμης 
υποχρέωσής τους, αλλά όχι πέραν την 31—12—1992. 

Άρθρο 12 

1. Όσοι ανήκουν στις κλάσεις 1966 έως και 1981 οι οποίοι 
διετέλεσαν ή διατελούν σε ανυποταξία και κατατάχθηκαν ή θα 
καταταγούν μέχρι 31 Δεκεμβρίου 1990 στις τάξεις των Ενό¬ 
πλων Δυνάμεων εξαιρούνται της πρόσκλησης, για την οποία ήταν 
ή είναι ανυπότακτοι και κατά συνέπεια τακτοποιούνται ποινικά 
και διοικητικά για την ανυποταξία τους. 

2., Στους αναφερόμενους στην προηγούμενη παράγραφο ανυ¬ 
πότακτους είναι δυνατή, από στρατολογική άποψη, η έκδοση, 
ανανέωση ή θεώρηση διαβατηρίων για την παραμονή τους στο 
εξωτερικό μέχρι 31 Δεκεμβρίου 1990, ως και για μια και μόνο 
άφιξή τους στην Ελλάδα από σήμερα μέχρι την παραπάνω ημερο¬ 
μηνία, προκειμένου να καταταγούν στις τάξεις των Ενόπλων Δυ¬ 
νάμεων. 

3. Οι παραπάνω, κατά την άφιξή τους στην Ελλάδα και προ¬ 
κειμένου να αποφύγουν τη σύλληψη υποβάλλουν στις αρμόδιες 
αστυνομικές αρχές υπεύθυνη δήλωση του νόμου 1599/1986, με 
την οποία δηλώνουν αφενός όλα τα ληξιαρχικά τους στοιχεία και 
την ακριβή διεύθυνση διαμονής τους στην Ελλάδα, αφετέρου ότι 
θα καταταγούν στις τάξεις των Ενόπλων Δυνάμεων με την 
πρώτη, από την άφιξή τους, εκπαιδευτική σειρά στρατευσίμων 
οπλιτών, με βάση το Δελτίο Κατάταξης που θα ζητήσουν οι ίδιοι 
από το οικείο Στρατολογικό Γραφείο. 

Άρθρο 13 

1. Διοικητικές και ερμηνευτικές οδηγίες για την εφαρμογή της 
απόφασης αυτής εκδίδονται, εφόσον απαιτηθούν από τη Διεύ¬ 
θυνση Στρατολογικού του Γενικού Επιτελείου Εθνικής Άμυνας. 

2. Η ισχύς της απόφασης αυτής αρχίζει από τη δημοσίευσή 
της στην Εφημερίδα της Κυβερνήσεως. 

3. Η απόφαση αυτή να δημοσιευθεί στην Εφημερίδα της Κυ¬ 
βερνήσεως και να κυρωθεί με νόμο. 

Αθήνα, 12 Φεβρουάριου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
ΤΖΑΝΝΗΣ ΤΖΑΝΝΕΤΑΚΗΣ 

ζ. Φ. 429.1/62/130461/Σ. 1960 

Προσωρινή απόλυση από τις τάξεις των Ενόπλων Δυνάμεων 
καιεπανάκατάταξη σε αυτές των οπλιτών και των Εφέδρων ή Δο¬ 
κιμών Εφέδρων Αξιωματικών που προτείνονται υποψήφιοι βου¬ 
λευτές ή Ευρωβουλευτές. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 

Έχοντας υπόψη: 

α. Τις διατάξεις του ν. 1763/1988 «Στρατολογία των Ελλή¬ 
νων» (ΦΕΚ 57, τ. Α’). 

β. Τις διατάξεις του α.ν. 833/1937 «Περί Στελέχους Εφέ¬ 
δρων Αξιωματικών του κατά γην Στρατού». 

γ. Τις διατάξεις του υπ’ αριθ. 265/1989 π.δ. «Κωδικοποίηση 
σ’ ενιαίο κείμενο των διατάξεων της νομοθεσίας για την εκλογή 
βουλευτών». 

5. Τη με αριθ. 116/1990 γνωμοδότηση της νομικής διεύθυν¬ 
σης του Υπουργείου Εσωτερικών. 

ε. Σχετική πρόταση του Αρχηγού ΓΕΕΘΑ, αποφασίζουμε: 

Άρθρο 1 

1. Οι Οπλίτες, οι Έφεδροι Αξιωματικοί και οι Δόκιμοι Έφε¬ 
δροι Αξιωματικοί, που υποβάλλουν ή αποδέχονται υποψηφιότητα 
για την εκλογή τους ως Βουλευτών ή Ευρωβουλευτών, απολύο¬ 
νται προσωρινά από τις τάξεις των Ενόπλων Δυνάμεων την επο¬ 
μένη της ημερομηνίας επίδοσης της πρότασης υποψηφιότητας 
στον πρόεδρο του αρμόδιου δικαστηρίου και εξαιρούνται από τις 
προσκλήσεις για κατάταξη στις Ένοπλες Δυνάμεις. 

2. Η προσωρινή απόλυση από τις Ένοπλες Δυνάμεις των ανα- 
φερομένων στην προηγούμενη παράγραφο, ενεργείται από τη μο¬ 
νάδα στην οποία αυτοί υπηρετούν, με βάση βεβαίωση ή έγγραφο 
του προέδρου του αρμόδιου δικαστηρίου περί της επίδοσης σε αυ- 
-τόν-της πρότασης υποψηφιότητας. 

3. Η εξαίρεση από τις προσκλήσεις για κατάταξη στις Ένο¬ 
πλες Δυνάμεις των αναφερομένων στην παράγραφο 1 του άρθρου 
αυτού, αρχίζει από την ημερομηνία της προσωρινής απόλυσης 
και διακόπτεται: 

α. Για όσους δεν ανακηρύσσονται υποψήφιοι: Από την ημερο¬ 
μηνία ανακήρυξης των υποψηφίων από το αρμόδιο δικαστή¬ 
ριο. 

β. Για όσους ανακηρύσσονται υποψήφιοι αλλά δεν εκλέγονται: 

Από την ημερομηνία ανακήρυξης των Βουλευτών ή Ευρωβου¬ 
λευτών από το αρμόδιο δικαστήριο. 

γ. Για όσους προσφεύγουν στο αρμόδιο δικαστήριο κατά του 
κύρους εκλογής: Από την ημερομηνία έκδοσης της δικαστικής 
απόφασης επί της προσφυγής τους και εφόσον αυτή απορρίπτει 
την προσφυγή. 

δ. Για όσους εκλέγονται Βουλευτές ή Ευρωβουλευτές: Από την 
ημερομηνία αποβολής, για οποιοδήποτε λόγο, της ιδιότητας του 
Βουλευτή ή του Ευρωβουλευτή. 

4. Οι υπαγόμενοι στις διατάξεις της παραγράφου 1 του παρό¬ 
ντος άρθρου υποχρεούνται, μετά τη διακοπή της εξαίρεσής τους: 

α. Να καταθέτουν με αίτησή τους στο αρμόδιο Στρατολογικό 
Έραφείο και μέσα σε προθεσμία πέντε (5) ημερών από την ημερο¬ 
μηνία διακοπής της εξαίρεσης: 

(1) Όσοι δεν ανακηρύσσονται υποψήφιοι: Βεβαίωση ή πιστο¬ 
ποίηση του αρμόδιου δικαστηρίου ή της αρμόδιας νομαρχίας, από 
την οποία προκύπτει η μη ανακήρυξη και η ημερομηνία έκδοσης 
της σχετικής δικαστικής απόφασης. 

(2) Όσοι ανακηρύσσονται υποψήφιοι αλλά δεν εκλέγονται: 

Βεβαίωση ή πιστοποίηση του αρμόδιου δικαστηρίου από την 

οποία να προκύπτει η μη εκλογή και η ημερομηνία ανακήρυξης 
των εκλεγέντων Βουλευτών ή Ευρωβουλευτών. 

(3) Όσοι προσφεύγουν κατά του κύρους εκλογής: Βεβαίωση 
του αρμόδιου δικαστηρίου από την οποία να προκύπτει η ημερο¬ 
μηνία έκδοσης της'απόφασης που απέρριψε την προσφυγή. 

(4) Όσοι εκλέγονται Βουλευτές ή Ευρωβουλευτές και αποβάλ¬ 
λουν την ιδιότητά τους: Υπεύθυνη δήλωση του ν. 1599/1986 με 
την οποία ο ενδιαφερόμενος δηλώνει την ημερομηνία αποβολής 
της ιδιότητας του Βουλευτή ή του Ευρωβουλευτή. 

β. Να επανακατατάσσονται στις τάξεις των Ενόπλων Δυνά-'· 
μεων ως εξής: 

(1) Όσοι έχουν περατώσει τη βασική εκπαίδευση: Στη μονάδα 
από την οποία απολύθηκαν προσωρινά και μέσα σε προθεσμία 
δέκα (10) ημερών από την ημερομηνία διακοπής της εξαίρεσής 
τους. 

(2) Όσοι δεν έχουν περατώσει τη βασική εκπαίδευση: Με την 
πρώτη υπόχρεη για κατάταξη ΕΣΣΟ από την παρέλευση πέντε 

(5) ημερών από την ημερομηνία διακοπής της εξαίρεσής τους. 

5. Όσοι δεν υποβάλλουν ή υποβάλλουν εκπροθέσμως τη βε¬ 
βαίωση ή τη δήλωση που αναφέρεται στην υποπαράγραφο α της 
παραγράφου 4 του άρθρου αυτού, υπέχουν, εκτός από τις συνέ¬ 
πειες της τυχόν εκπρόθεσμης επανακατάταξής τους στις τάξεις 


των Ενόπλων Δυνάμεων, και δίμηνη πρόσθετη στρατιωτική υπη¬ 
ρεσία, η οποία μπορεί να μετατραπεί σε χρηματικό πρόστιμο ή να 
αρθεί σύμφωνα με τις διατάξεις του άρθρου 25 του ν. 1763/ 
1988. 

6. Όσοι απολύονται προσωρινά και εξαιρούνται από τις προ¬ 
σκλήσεις για κατάταξη στις Ένοπλες Δυνάμεις σύμφωνα με τις 
διατάξεις του παρόντος άρθρου, στερούνται του δικαιώματος να 
τύχουν αναβολής κατάταξης λόγω σπουδών ή λόγω αδελφού που 
υπηρετεί· ή υποχρεούται για κατάταξη την ίδια ημέρα ή εξαίρεση 
από τις προσκλήσεις για κατάταξη στις Ένοπλες Δυνάμεις για 
οποιοδήποτε λόγο, εκτός αν εμπίπτουν σε κάποια από τις περι¬ 
πτώσεις των υποπαραγράφων α, β και γ της παραγράφου 1 του 
άρθρου 8 του ν. 1763/1988. 

Άρθρο 2 

1. Στις διατάξεις του άρθρου 1 της παρούσας υπάγονται και 
όσοι απέκτησαν τους σχετικούς λόγους πριν από την ημερομηνία 
έναρξης της ισχύος της. 

2. Διοικητικές και ερμηνευτικές οδηγίες για τη^ εφαρμογή της 
απόφασης αυτής εκδίδονται, εφόσον απαιτηθούν, από τη Διεύ¬ 
θυνση Στρατολογικού του Γενικού Επιτελείου Εθνικής Αμύνης, 
ενώ τα της προσωρινής απόλυσης και επανακατάταξής αυτών 
που θα υπαχθούν σε αυτή ρυθμίζονται από τα Γ ενικά Επιτελεία 
των Κλάδων των Ενόπλων Δυνάμεων. 

3. Η απόφαση αυτή να δημοσιευθεί στην Εφημερίδα της Κυ- 
βερνήσεως, να αρχίσει να ισχύει από την ημερομηνία δημοσίευ¬ 
σής της και να κυρωθεί με νόμο. 

Αθήνα, 5 Απριλίου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
ΘΕΟΔΩΡΟΣ ΝΤΕΓΙΑΝΝΗΣ 

η. Φ. 429.1/63/130465/Σ. 1959 

Προσωρινή απόλυση από τις τάξεις των Ενόπλων Δυνάμεων 
και επανακατάταξη σε αυτές των οπλιτών και των-Έφέδρων ή 
Δοκίμων Εφέδρων Αξιωματικών που απολύονται υπό όρο από μη 
στρατιωτικές φυλακές. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
Έχοντας υπόψη: 

α. Τις διατάξεις του V. 1763/1988 «Στρατολογία των Ελλή¬ 
νων» ζ (ΦΕΚ 57, τ. Α'). 

β. Τις διατάξεις του Α.Ν. 833/1937“«Περί Στελέχους Εφέ¬ 
δρων Αξιωματικών του κατά γην Στρατού». 

γ. Σχετική πρόταση του Αρχηγού ΓΕΕΘΑ, αποφασίζουμε: , 

Άρθρο 1 

1. Οι Οπλίτες, οι Έφεδροι οπλίτες, οι Έφεδροι Αξιωματικοί 
και οι Δόκιμοι Έφεδροι Αξιωματικοί που κρατούνται σε μη στρα¬ 
τιωτικές φυλακές και αποφυλακίζονται από αυτές υπό όρο, σύμ¬ 
φωνα με τις σχετικές διατάξεις του Ποινικού Κώδικα, απολύο¬ 
νται προσωρινά από τις τάξεις των Ενόπλων Δυνάμεων, από την 
ημερομηνία της υπό όρο απόλυσης από τις φυλακές και εξαιρού¬ 
νται από τις προσκλήσεις για κατάταξη στις Ένοπλες Δυνάμεις. 

2. Η προσωρινή απόλυση ενεργείται από τη μονάδα ή τη στρα¬ 
τιωτική φυλακή στην οποία ανήκει οργανικά ο υπό όρο απολυό¬ 
μενος από τις φυλακές, με βάση αντίγραφο του σχετικού βουλεύ¬ 
ματος του αρμόδιου δικαστικού συμβουλίου και αντίγραφο της 
έκθεσης αποφυλάκισης. 

3. Η εξαίρεση-από τις προσκλήσεις για κατάταξη στις Ένο¬ 
πλες Δυνάμεις των αναφερομένων στην παράγραφο 1 του άρθρου 
αυτού αρχίζει την' ημερομηνία της προσωρινής απόλυσης και 
διαρκεί όσο και το χρονικό διάστημα της δοκιμασίας, διακόπτεται 
δε σε περίπτωση άρσης της υπό όρο απόλυσης ή διακοπής της για 
οποιοδήποτε λόγος ■- 

4. Όσοι εξαιρούνται απότις προσκλήσεις για κατάταξη σύμ¬ 
φωνα με τις διατάξεις της παραγράφου 1 τΟυ,παρόντος άρθρου, 
υποχρεούνται να υποβάλλουν στο αρμόδιο Στρατολογικό γρα- 

φείο, μέσα σε προθεσμία πέντε (5) ημερών από τη διακοπή ή τη 
λήξη της εξαίρεσης, βεβαίωση της αρμόδιας αρχής από την 
οποία να προκύπτει η ακριβής ημερομηνία διακοπής ή λήξης της 
εξαίρεσής τους. Αυτοί επανακατατάσσονται στις Ένοπλες Δυνά¬ 
μεις ως εξής: 

α. Όσοι έχουν περατώσει τη βασική εκπαίδευση: Σε μονάδα 
εκστρατείας μέσα σε προθεσμία δέκα (10) ημερών από την ημε¬ 
ρομηνία λήξης ή διακοπής της εξαίρεσής τους. 

β. Όσοι δεν έχουν περατώσει τη βασική εκπαίδευση: Με την 
-πρώτη υπόχρεη για κατάταξη ΕΣΣΟ από την παρέλευση πέντε 
(5) ημερών από την ημερομηνία διακοπής της εξαίρεσής τους. 

5. Όσοι δεν υποβάλλουν ή υποβάλλουν εκπροθέσμως τη βε¬ 
βαίωση πόυ αναφέρεται στην παράγραφο 4 του άρθρου αυτού, 
υπέχουν εκτός από τις συνέπειες της τυχόν εκπρόθεσμης επανα- 
κατάταξής τους στις τάξεις των Ενόπλων Δυνάμεων και δίμηνη 
πρόσθετη στρατιωτική υπηρεσία, η οποία μπορεί να μετατραπεί 
σε χρηματικό πρόστιμο ή να αρθεί σύμφωνα με τις διατάξεις του 
άρθρου 25 του ν. 1763/1988. 

.6. Όσοι απολύονται προσωρινά και εξαιρούνται από τις προ¬ 
σκλήσεις για κατάταξη στις Ένοπλες Δυνάμεις σύμφωνα με τις 
διατάξεις του παρόντος άρθρου στερούνται του δικαιώματος να 
τύχουν αναβολής κατάταξης λόγω σπουδών ή λόγω αδελφού που 
υπηρετεί ή υποχρεούται για κατάταξη την ίδια ημέρα ή εξαίρεση 
από τις προσκλήσεις για κατάταξη στις Ένοπλες Δυνάμεις για 
οποιοδήποτε λόγο, εκτός αν εμπίπτουν σε κάποια από τις περι¬ 
πτώσεις των υποπαραγράφων α, β και γ της παραγράφου 1 του 
άρθρου 8 του ν. 1763/1988. 

Άρθρο 2 

1. Στις διατάξεις του άρθρου 1 της παρούσας υπάγονται και 
όσοι απέκτησαν τους σχετικούς λόγους πριν από την ημερομηνία 
έναρξης της ισχύος της. 

2. Διοικητικές και ερμηνευτικές οδηγίες για την εφαρμογή της 
' απόφασης αυτής εκδίδονται, εφόσον απαιτηθούν, από τη Διεύ¬ 
θυνση Στρατολογικού του Γενικού Επιτελείου Εθνικής Άμυνας, 
ενώ τα της προσωρινής απόλυσης και επανακατάταξης αυτών 
που θα υπαχθούν σε αυτή ρυθμίζονται από τα Γενικά Επιτελεία 
των Κλάδων των Ενόπλων Δυνάμεων. 

*3. Η απόφαση αυτή να δημοσιευθεί στην Εφημερίδα της Κυ- 
βερνήσεως, να αρχίσει να ισχύει από την ημερομηνία δημοσίευ¬ 
σής της και να κυρωθεί με νόμο. 

Αθήνα, 5 Απριλίου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
ΘΕΟΔΩΡΟΣ ΝΤΕΓΙΑΝΝΗΣ 

θ. Φ. 337/168231/Σ. 606 

Εισαγωγή γυναικών στή ΣΣΑΣ και Ανδρών στη ΣΑΝ. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 

1. Έχοντας υπόψη: 

α. Τις διατάξεις του ν.δ. 562/1970 «Περί Στρατιωτικής Σχο¬ 
λής Αξιωματικών Σωμάτων». 

β. Τις ισχύουσες διατάξεις για την ισότητα των φύλων. 

γ. Πρόταση του Συμβουλίου Αρχηγών Γενικών Επιτελείων 
αποφασίζουμε: 

2. Την εισαγωγή γυναικών σε ποσοστό μέχρι 10% επιπλέον 
του αριθμού εισακτέων στη Στρατιωτική Σχολή Αξιωματικών 
Σωμάτων (ΣΣΑΣ) και σε όλα τα τμήματα αυτής. Οι-απόφοιτες 
του Ιατρικού τμήματος κατατάσσονται μόνο στο Στρατό Ξηράς 
και στην Πολεμική Αεροπορία. 

3. Στη Σχολή Αξιωματικών Νοσηλευτικής (ΣΑΝ) επιτρέπεται 

η εισαγωγή ανδρών σε ποσοστό μέχρι 10% επιπλέον του αριθμού 
εισακτέων. ■ , 

4. Κατά τον υπολογισμό των ποσοστών των παραγράφων 2 
και 3 της παρούσας τα κλασματικά υπόλοιπα από 0,5 και άνω 
στρογγυλοποιούνται προς τα άνω στην επόμενη μονάδα, άλλως 


στρογγυλοποιούνται προς τα κάτω στην προηγούμενη μο¬ 
νάδα. 

5. Η επιλογή των επιτυχόντων με βάση την παρούσα στις 
ΣΣΑΣ και ΣΑΝ θα γίνεται από το ΥΕΘΑ με βάση τον πίνακα 
βαθμολογιών των Πανελληνίων Εξετάσεων, που εκπονεί το 
ΥΠΕΠΘ και μέχρι να ρυθμιστεί η υπόψη επιλογή, ώστε να γίνε¬ 
ται από το ΥΠΕΠΘ όπως και για τους άλλους επιτυχόντες. 

6. Κατά τα λοιπά εφαρμόζονται οι ισχύουσες διατάξεις για τις 
Σχολές ΣΣΑΣ, ΣΑΝ. 

7. Η ισχύς της αποφάσεως αυτής αρχίζει από της δημοσιεύ- 
σεώς της στην Εφημερίδα της Κυβερνήσεως. 

Η παρούσα να δημοσιευθεί στην Εφημερίδα της Κυβερνήσεως 
και να κυρωθεί με νόμο. 

Αθήνα, 16 Μαΐου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
ΙΩΑΝΝΗΣ ΒΑΡΒΙΤΣΙΩΤΗΣ 

ι. Φ. 420/198/Γ 4318/Σ. 3428 

Άφιξη στην Ελλάδα και αναχώρηση Ελλήνων του εξωτερικού 
χωρίς έλεγχο της στρατολογικής τους κατάστασης. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
Έχοντας υπόψη: 

α. Τις διατάξεις του νόμου 1763/1988 «Στρατολογία των 
Ελλήνων» (ΦΕΚ 57 Α'). 

β. Τα σοβαρά ατομικά, οικογενειακά και λοιπά προβλήματα 
που αντιμετωπίζουν ορισμένες κατηγορίες Ελλήνων του εξωτερι¬ 
κού, μεγάλης ηλικίας και αποσκοπώντας στην παροχή διευκό¬ 
λυνσης σ’ αυτούς για τη διατήρηση των δεσμών τους με την Ελ¬ 
λάδα. 

γ. Τις υπηρεσιακές δυνατότητες που υπάρχουν για ευεργετική, 
από στρατολογική άποψη, μεταχείριση των παραπάνω ατόμων, 
αποφασίζουμε: 

Άρθρο 1 

1. Απαλλάσσομε από κάθε έλεγχο της στρατολογικής κατά¬ 
στασης, κατά το από 1-10-1990 μέχρι και 25-11-1990 χρο¬ 
νικό διάστημα, τους Έλληνες του εξωτερικού, οι οποίοι έρχονται 
ομαδικά ή μεμονωμένα στην Ελλάδα με διαβατήρια ελληνικών ή 
ξένων αρχών, άσχετα αν υπέχουν στρατιωτικές υποχρεώσεις 
εξαιτίας ανυποταξίας ή εξαιτίας άλλων λόγων, εκτός από λόγους 
λιποταξίας. 

2. Τα άτομα που αφορά η προηγούμενη παράγραφος μπορούν, 
από στρατολογική άποψη, να παραμένουν ελεύθερα στην Ελλάδα 
και να αναχωρήσουν ελεύθερα απ’ αυτήν για το εξωτερικό χωρίς 
έλεγχο της στρατολογικής τους κατάστασης, κατά το χρονικό 
διάστημα που ορίζεται στο ίδιο άρθρο. Σε περίπτωση όμως που τα 
άτομα αυτά παραμείνουν στην Ελλάδα μετά την 25-11-1990, 
δεν μπορούν να αναχωρήσουν για το εξωτερικό πριν από τη;στρα- 
τολογική τους τακτοποίηση, σύμφωνα με τις ισχύουσες διατάξεις. 

3. Τυχόν ποινική δίωξη για ανυποταξία των ατόμων, που 
αφορά η παράγραφος 1 του άρθρου αυτού, αναστέλλεται κατά το 
χρονικό διάστημα, που τα άτομα αυτά απαλλάσσονται από κάθε 
έλεγχο της στρατολογικής τους κατάστασης. 

4. Κατά το χρονικό διάστημα που ορίζεται στην παράγραφο 1 
θα έχουν παράλληλη ισχύ τυχόν άλλες διατάξεις ευεργετικότερες 
από αυτές του παρόντος άρθρου για τα ίδια άτομα. 

Άρθρο 2 

1. Διοικητικές και ερμηνευτικές οδηγίες για την εφαρμογή της 
απόφασης αυτής εκδίδονται, εφόσον απαιτηθούν, από τη Διεύ¬ 
θυνση Στρατολογικού του Γ ενικού Επιτελείου Εθνικής Άμυνας. 

2. Η ισχύς της απόφασης αυτής^,αρχίζει από τη δημοσίευσή 
της στην Εφημερίδα της Κυβερνήσεως. 

3. Η απόφαση αυτή να δημοσιευθεί στην Εφημερίδα της Κυ¬ 
βερνήσεως και να . κυρωθεί με νόμο. 

Αθήνα, 21 Σεπτεμβρίου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΑΣ 
ΙΩΑΝΝΗΣ ΒΑΡΒΙΤΣΙΩΤΗΣ 

ια. Φ. 429.1/173/139850/Σ. 5631 

Παύση χορήγησης στους οπλίτες υποχρεωτικής άδειας. 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
Έχοντας υπόψη: 

α. Τις διατάξεις του ν. 1763/1988 «Στρατολογία των Ελλή¬ 
νων» (ΦΕΚ 57Α'). 

β. Τις υφιστάμενες υπηρεσιακές ανάγκες. 

γ. Σχετική πρόταση του Αρχηγού ΓΕΕΘΑ, αποφασίζουμε: 

Άρθρο 1 

Η υποχρεωτική άδεια των οπλιτών, που προβλέπεται από τις .. 
διατάξεις της Φ. 421.4/18/344272/Σ.6800/23-12-88 
απόφασης του Υπουργού Εθνικής Άμυνας, η οποία κυρώθηκε με 
το άρθρο 14 του ν.1848/1989 (ΦΕΚ 112 Α’), παύει να χορη¬ 
γείται από την ημερομηνία έναρξης ισχύος της παρούσας. 

Άρθρο 2 

1. Διοικητικές και ερμηνευτικές οδηγίες για την εφαρμογή της 
απόφασης αυτής εκδίδονται, εφόσον απαιτηθούν, από τη Διεύ¬ 
θυνση Στρατολογικού του Γ ενικού Επιτελείου Εθνικής Αμύνης. 

2. Η ισχύς της απόφασής αυτής αρχίζει από τη δημοσίευσή 
της στην Εφημερίδα της Κυβερνήσεως. 

3. Η απόφαση αυτή να δημοσιευθεί στην Εφημερίδα της Κυ¬ 
βερνήσεως και να κυρωθεί με νόμο. 

Αθήνα, 5 Οκτωβρίου 1990 

Ο ΥΠΟΥΡΓΟΣ ΕΘΝΙΚΗΣ ΑΜΥΝΗΣ 
ΙΩΑΝΝΗΣ ΒΑΡΒΙΤΣΙΩΤΗΣ 

2. Κυρώνεται και έχει ισχύ νόμου από τότε που ίσχυσε η επό¬ 
μενη Πράξη του Υπουργικού Συμβουλίου: 

Αριθμ. Πράξεως 43 της 7 Μαί'ου 1990 
Επαναφορά στην ενέργεια αποστράτων αξιωματικών 

ΤΟ ΥΠΟΥΡΓΙΚΟ ΣΥΜΒΟΥΛΙΟ 

Έχοντας, υπόψη: 

α. Την προφορική εισήγηση του Υπουργού Εθνικής Άμυνας 
για την ανάγκη επείγουσας επαναφοράς στην ενέργεια εν απο¬ 
στρατεία ανωτάτων αξιωματικών της Πολεμικής Αεροπορίας. 

β. Τη μη πρόβλεψη από την ισχύουσα νομοθεσία της περίπτω¬ 
σης αυτής, αποφασίζει: 

1; Το Κυβερνητικό Συμβούλιο Εξωτερικής Πολιτικής και , 
Εθνικής Άμυνας (ΚΥΣΕΑ), με απόφαση του, μπορεί να επαναφέ¬ 
ρει στην ενέργεια ως μονίμους μέχρι δύο εν αποστρατεία αντιπτε- 
ράρχους της Πολεμικής Αεροπορίας. 

2. Οι κατά τα ανωτέρω επανερχόμενοι στην ενέργεια ανακτούν 
τη θέση την οποία είχαν στην επετηρίδα πριν από την αποστρα¬ 
τεία τους, θεωρούνται ως μηδέποτε απομακρυνθέντες,'ο δε εκτός 
υπήρεσίας χρόνος λογίζεται ως χρόνος πραγματικής υπηρεσίας 
για όλες τις περιπτώσεις, εκτός από το δικαίωμα αναδρομικής"' 
λήψης αποδοχών. Αυτοί καταλαμβάνουν κενές οργανικές θέσεις 
και εάν δεν υπάρχουν παραμένου.ν ως υπεράριθμοι μέχρι της κε- 
νώσεως θέσεων κατά οποιονδήποτε τρόπο τις οποίες και κατα¬ 
λαμβάνουν. Οι παραπάνω τίθενται προσωρινά στη διάθεση του 
Υπουργού Εθνικής Άμυνας μέχρι την οριστική τους τοποθέτηση 
σύμφωνα με τις διατάξεις του ν.δ. 178/1969 και του ν. 660/ 
Ρ77. , 


Η παρούσα να δημοσιευθεί στην Εφημερίδα της Κυβερνήσεως 
και να κυρωθεί νομοθετικά με μέριμνά του Υπουργού Εθνικής 
Άμυνας. 

Ο ΠΡΟΕΔΡΟΣ 

ΚΩΝΣΤΑΝΤΙΝΟΣ ΜΗΤΣΟΤΑΚΗΣ 
ΟΙ ΑΝΤΙΠΡΟΕΔΡΟΙ 

ΤΖΑΝΝΗΣ ΤΖΑΝΝΕΤΑΚΗΣΑΘ. ΚΑΝΕΛΛΟΠΟΥΛΟΣ 

ΤΑ ΜΕΛΗ 

ΜΙΛΤΙΑΔΗΣ ΕΒΕΡΤ, ΙΩΑΝΝΗΣ ΒΑΡΒΙΤΣΙΩΤΗΣ, ΑΝΤΩΝΗΣ ΣΑΜΑ¬ 
ΡΑΣ, ΣΩΤΗΡΙΟΣ ΚΟΤΒΕΛΑΣ, ΓΕΩΡΓΙΟΣ ΣΟΤΦΛΙΑΣ, ΙΩΑΝΝΗΣ 
ΠΑΛΑΙΟΚΡΑΣΣΑΣ, ΜΙΧΑΗΛ ΠΑΠΑΚΩΝΣΤΑΝΤΙΝΟΥ, ΑΡΙΣΤΕΙ¬ 
ΔΗΣ ΚΑΛΑΝΤΖΑΚΟΣ, ΜΑΡΙΕΤΤΑ ΓΙΑΝΝΑΚΟΤ, ΒΑΣΙΛΕΙΟΣ ΚΟ- 
ΝΤΟΓΙΑΝΝΟΠΟΥΛΟΣ, ΙΩΑΝΝΗΣ ΒΑΣΙΛΕΙΑΔΗΣ, ΓΕΩΡΓΙΟΣ ΤΖΙΤ- 
ΖΙΚΩΣΤΑΣ, ΓΕΩΡΓΙΟΣ ΜΙΣΑΗΛΙΔΗΣ, ΣΤΕΦΑΝΟΣ ΜΑΝΟΣ, ΣΤΑΥ¬ 
ΡΟΣ ΔΗΜΑΣ, ΑΘΑΝΑΣΙΟΣ ΞΑΡΧΑΣ, ΝΙΚΟΛΑΟΣ ΓΚΕΛΕΣΤΑΘΗΣ, 
ΑΛΕΞΑΝΔΡΟΣ ΠΑΠΑΔΟΓΓΟΝΑΣ, ΕΥΘΥΜΙΟΣ ΧΡΙΣΤΟΔΟΥΛΟΥ, 
ΠΑΝΑΓΙΩΤΗΣ ΧΑΤΖΗΝΙΚΟΑΑΟΥ, ΓΕΩΡΓΙΟΣ ΣΟΥΡΛΑΣ, ΑΝΝΑ 
ΨΑΡΟΥΔΑ-ΜΠΕΝΑΚΗ, ΑΧΙΛΛΕΑΣ ΚΑΡΑΜΑΝΛΗΣ, ΣΩΤΗΡΙΟΣ 
ΧΑΤΖΗΓΑΚΗΣ. 

Άρθρο 19 

1. Οι σύζυγοι άνδρες και γυναίκες ή ένα τέκνο των μόνιμων 
αξιωματικών και ανθυπασπιστών, των μόνιμων και εθελοντών - 
εθελοντριών υπαξιωματικών, των οπλιτών δετούς υποχρεώσεως 
των Ενόπλων Δυνάμεων, καθώς και των πολιτικών υπαλλήλων, 
μονίμων ή επί συμβάσει του Υπουργείου Εθνικής Άμυνας ειδικό¬ 
τητας πυροτεχνουργού και ναρκαλιευτή, που αποβιώνουν κατά 
την εκτέλεση διατεταγμένης υπηρεσίας και ένεκα αυτής, διορίζο¬ 
νται, επιφυλασσομένων των διατάξεων περί κωλυμάτων διορι¬ 
σμού (άρθρο 21 έως 23 π.δ. 611/77 «Υπαλληλικός Κώδικας»), 
κατ’ εξαίρεση των ισχυουσών διατάξεων και ανεξάρτητα από την 
ύπαρξη κενών θέσεων, ύστερα από αίτησή τους, στον αντίστοιχο 
κλάδο του Υπουργείου Εθνικής Άμυνας, ως μόνιμοι υπάλληλοι, 
σε θέση ανάλογη με τα προσόντα τους. Οι σύζυγοι (άνδρες ή γυ¬ 
ναίκες) ή ένα τέκνο των μόνιμων αξιωματικών ή ανθυπασπιστών 
των κοινών σωμάτων που αποβιώνουν κατά την εκτέλεση διατε¬ 
ταγμένης υπηρεσίας και ένεκα αυτής διορίζονται κάτά τα προα- 
ναφερόμενα στο Γενικό Επιτελείο Στρατού. 

2. Της κατά την προηγούμενη παράγραφο προστασίας απο¬ 
λαμβάνουν και μία άγαμη αδελφή των αποβιούντων, υπό τις 
προϋποθέσεις της παρ.1 του άρθρου αυτού, εφ’όσον κατά το 
χρόνο του θανάτου τους δεν ήσαν νυμφευμένοι, καθώς και όσοι 
κατά τη διάρκεια της υπηρεσίας τους ως οπλίτες γενικώς ή έφε¬ 
δροι αξιωματικοί καθίστανται ανάπηροι, συνεπεία τραυματισμού 
ή ασθένειας, σε ποσοστό άνω του 67%, κατά την εκτέλεση διατε¬ 
ταγμένης υπηρεσίας και ένεκα αυτής. 

3. Οι κατά τις προηγούμενες παραγράφους του παρόντος άρ¬ 
θρου διορισμοί ενεργούνται με κοινή απόφαση των Υπουργών 
Προεδρίας της Κυβέρνησης και Εθνικής Άμυνας. 

4. Κατά τα λοιπά εφαρμόζονται οι σχετικές διατάξεις του π.δ. 

611/1977. * 

Άρθρο 20 

1. Το α’ εδάφιο της παρ. 3 του άρθρου 2 του ν. 1513/1985 
«οπλίτες του Στρατού Ξηράς με δετή υποχρέωση και άλλες δια-. 
τάξεις αντικαθίσταται ως εξής : 

«3. Με απόφαση του Υπουργού Εθνικής Άμυνας καθορίζεται ο 
αριθμός των κατατασσομένων κάθε χρόνο». 

' · 2 . Τα εδάφια α' και β' του άρθρου 1 του Ν.Δ.263/1969 «Περί 
χορηγησεως καταστάσεως επιβιβάσεως εις αξιωματικούς και 
οπλίτες των Ενόπλων Δυνάμεων τροποποιούνται ως εξής : 

«α. Σε όλους γενικά τους υπηρετούντες αξιωματικούς, ανθυ- 
πασπιστές και υπαξιωματικούς (μονίμους, εθελοντές, ανακατα- 
ταγέντες και ΟΠΥ) άνδρες και γυναίκες των Ενόπλων Δυνάμεων 
χορηγείται μία φορά μέσα στο ίδιο ημερολογιακό έτος, εφ’ όσον 
ταξιδεύουν με κανονική ή 4ήμερη άδεια, κατάσταση επιβιβάσεως 

μετ’επιστροφής, για ένα μόνο τόπο προορισμού της αρεσχείας 
τους. Με τους ίδους όρους χορηγείται στους μαθητές των στρατι¬ 
ωτικών παραγωγικών Σχολών, τρεις φορές μέσα στο ίδιο ημερο¬ 
λογιακό έτος, κατάσταση επιβιβάσεως. 

β. Στους εφέδρους αξιωματικούς, δόκιμους εφέδρους αξιωμα¬ 
τικούς και στους οπλίτες που υπηρετούν πλήρη θητεία χορηγείται 
με τις προϋποθέσεις του παραπάνω εδαφίου κατάσταση επιβιβά- 
σεως μέχρι τέσσερις (4) φορές κατά τη διάρκεια της θητείας τους. 
Στους υπηρετοΰντες μειωμένη θητεία χορηγείται κατάσταση επι- 
βιβάσεως μέχρι τρεις (3) φορές κατά τη διάρκεια της θητείας 
τους. 

3. Το άρθρο 3 του ν.δ. 263/1969 τροποποιείται ως εξής : 

«Άρθρο 3 

Κατάσταση επιβιβάσεως χορηγείται στο στρατιωτικό προσω¬ 
πικό, που υπηρετεί στην Κύπρο, με τις διακρίσεις και προϋποθέ¬ 
σεις του άρθρου 1 του παρόντος, για την κίνησή του στην Ελλάδα 
και επάνοδο στην Κύπρο». 

Άρθρο 21 " 

Στο άρθρο 3 του π.δ. της 24—10/2—11—1931 (ΦΕΚ 377 τ. 
Α’) «Περί κωδικοποιήαεως των νόμων περί ταμείου Εθνικού Στό¬ 
λου» προστίθεται εδάφιο ιδ’ως εξής : 

«ιδ. τις υπέρ του Πολεμικού Ναυτικού καταλειπόμενες δωρεές, 
κληρονομιές και κληροδοσίες». 

Άρθρο 22 

1. Στο άρθρο 47 του ν.δ. 178/1969 προστίθενται παράγρα¬ 
φοι 7 και 8 ως εξής : 

«7. Αξιωματικοί μέχρι και του βαθμού του Συνταγματάρχου 
και αντιστοίχων των κλάδων των Ενόπλων Δυνάμεων και των 
κοινών σωμάτων που αποβιώνουν ευρισκόμενοι στην ενεργό υπη¬ 
ρεσία, προάγονται στον ανώτερο βαθμό από την προηγουμένη 
του θανάτου τους, εφ’ όσον ο ανώτερος βαθμός προβλέπεται από 
το άρθρο 8 ή τις διατάξεις του άρθρου αυτού και κριθούν προα¬ 
κτέοι από τα αρμόδια συμβούλια κρίσεων. Οι παρ. 3 και 4 του άρ¬ 
θρου αυτού έχουν αναλογική εφαρμογή και για την κατηγορία 
αυτήν των στρατιωτικών. Ειδικά για τους Αξιωματικούς μέχρι 
και του βαθμού του λοχαγού και αντιστοίχων των άλλων κλάδων 
των Ενόπλων Δυνάμεων, που αποβιώνουν ευρισκόμενοι στην 
ενεργό υπηρεσία, εφαρμόζονται οι διατάξεις της παρ. 2 του άρ¬ 
θρου 8 του ν. 1375/1983, ανεξάρτητα από τη συνδρομή των 
αναγραφομένων σε αυτήν προϋποθέσεων. 

8. Η προηγούμενη παράγραφος εφαρμόζεται αναδρομικά από 
την έναρξη της ισχύος του ν. 988/1979, αποκλεισμένης όμως 
της αναδρομικής λήψης αποδοχών από το Δημόσιο, όσο και της 
αναδρομικής καταβολής συμπληρωματικού μερίσματος ή εφά¬ 
παξ βοηθήματος από τα ασφαλιστικά ταμεία». 

2. Στο άρθρο 7 του ν.δ. 445/1974 προστίθεται παρ. 9, ως 
εξής : 

«9. Μόνιμοι υπαξιωματικοί ή ανθυπασπιστές, που αποβιώνουν 
ευρισκόμενοι στην ενεργό υπηρεσία, προάγονται στον ανώτερο 
βαθμό από την προηγουμένη του θανάτου τους, εφ’ όσον ο ανώτε¬ 
ρος βαθμός προβλέπεται από το άρθρο 8 και κριθούν προακτέοι 
από τα αρμόδια συμβούλια κρίσεων. Οι παρ. 3 και 4 του άρθρου -, 
47 του ν.δ. 178/1969 έχουν αναλογική εφαρμογή και για την 
κατηγορία αυτή των στρατιωτικών. 

Η παράγραφος αυτή εφαρμόζεται αναδρομικά από την έναρξη 
ισχύος του ν. 988/1979, αποκλειομένης όμως της αναδρομικής 
λήψης αποδοχών από το Δημόσιο, όσο και της αναδρομικής κα¬ 
ταβολής συμπληρωματικού μερίσματος- ή εφάπαξ βοηθήματος 
από τα ασφαλιστικά τοιμείι 

"Άρθρο 23 

1. Έφεδροι ή κάτ’ απονομήν αξιωματικοί γυναίκες, που υπη¬ 
ρετούν με βάση τις διατάΕεις του άρθρου 13 του α.ν. 245/1936 
(ΦΕΚ 459 Α’), προερχόμενες εξ εθελοντριών του ν. 705/1977, 
υπηρετούσες κατοι/τη δημοσίευση του παρόντος και εφ’ όσον 


έχουν συμπληρώσει δετή πραγματική υπηρεσία ως έφεδροι Αξι¬ 
ωματικοί, δύνανται να μονιμοποιούνται, κατόπιν αιτήσεώς τους 
στην οικεία ειδικότητα, τηρουμένης της μεταξύ των σειράς αρ¬ 
χαιότητας, με το βαθμό που κατ’απονομή φέρουν κατά το χρόνο 
της μονιμοποίησής τους εντασσόμενες στο αριστερό των υπηρε- 
τούντων μόνιμων ομοιοβάθμων τους ανεξάρτητα από την ύπαρξη 
ή μη οργανικών θέσεων. 

2. Η μονιμοποίηση ενεργείται με προεδρικό διάταγμα κατόπιν 
προτάσεως του Υπουργού Εθνικής Άμυνας ύστερα από απόφαση 
του Ανώτατου Αεροπορικού Συμβουλίου. 

3. Οι κατά τη δημοσίευση του παρόντος νόμου έφεδροι ή κατ’ 
απονομήν αξιωματικοί γυναίκες, που δεν θα μονιμοποιηθούν, δύ- 
νανται, εφ’ όσον το επιθυμούν, να παραμείνουν στις Ένοπλες Δυ¬ 
νάμεις διεπόμενες από τις διατάξεις 1 του α.ν. 245/1936. 

Άρθρο 24 

«Στις διατάξεις της παρ. 1 εδ. γ’του άρθρου 3 του ν. 1447/ 
1984 όπως ισχύει σήμερα, υπάγονται και όσοι επανήλθαν στην 
ενεργό υπηρεσία με το από 23-12-74 προεδρικό διάταγμα 
(ΦΕΚ 514 Γ’) και σύμφωνα με το ν.δ. 228/74. 

Άρθρο 25 

Από την έναρξη ισχύος του νόμου αυτού καταργούνται: 
α. Τα άρθρα 2, 6 και 7 του ν.δ. 657/1970 (ΦΕΚ 182). 
β. Το β.δ. 793/1970 (ΦΕΚ 266). 
γ. Ο α.ν. 419/1968 (ΦΕΚ 113). 
δ. Ο α.ν. 2560/1940 (ΦΕΚ 299). 
ε. Το άρθρο 68 παρ. 5 του β.δ. 846/1968 (ΦΕΚ 298). 
στ. Το άρθρο 7 παράγραφοι 2, 3, 4, 5 και 6 τού ν. 1352/ 
1983 (ΦΕΚ 59). 

ζ. Το άρθρο 4 εδάφιο Ε' του α.ν. 1533/1950 (ΦΕΚ 243). 
η. Το άρθρο 16 παράγρ. 2 του β.δ. 671/1969 (ΦΕΚ 209). 
θ. Το ν.δ. 838/1971 (ΦΕΚ 34). 

ι. Το άρθρο 3 παράγραφοι 1 και 2 του ν. 650/1977 (ΦΕΚ 
205). 

ια. Το άρθρο 18 του ν.δ. 562/1970 (ΦΕΚ 127). 
ιβ. Το άρθρο 76 του π.δ. 812/1976 (ΦΕΚ 292). 
ιγ. Κάθε γενική ή ειδική διάταξη που είναι αντίθετη με τις δια¬ 
τάξεις του νόμου αυτού ή ρυθμίζει με διαφορετικό τρόπο θέματα 
που καθορίζονται απ’ αυτόν. 

Άρθρο 26 

1. Στη γενική ειδικότητα των ιατρών του Υγειονομικού Σώ¬ 
ματος εντάσσονται, μετά από αίτησή τους, οι αξιωματικοί νοση¬ 
λευτές, νοσηλεύτριες και οδοντίατροι των τριών Κλάδων των 
Ενόπλων Δυνάμεων, εφ' όσον φέρουν βαθμό μέχρι και λοχαγού 
και αντιστοίχων και είναι κάτοχοι πτυχίου ιατρικής σχολής. 

2. Η ένταξη ενεργείται εντός του ίδιου Κλάδου με απόφαση του 
Υπουργού Εθνικής Άμυνας ύστερα από πρόταση του οικείου Γε¬ 
νικού Επιτελείου. Οι εντασσόμενοι διατηρούν το βαθμό που έφε¬ 
ραν και τη μεταξύ τους αρχαιότητα, τίθενται δε στο αριστερό των 
υπηρετούντων κατά το χρόνο της εντάξεώς τους ομοιοβάθμων 
τους. 

3. Για την ιεραρχία, προαγωγές, τοποθετήσεις, μεταθέσεις, ει¬ 

δικότητες ή εξειδικεύσεις, οργανικές θέσεις, επετηρίδα και στα¬ 
διοδρομία γενικώς, ισχύει για τις γυναίκες αξιωματικούς ιατρούς 
ό,τι και για τους άνδρες συναδέλφους τους. 0 

4. Κατά την πρώτη εφαρμογή του παρόντος και μέσα σε διά¬ 
στημα τριών (3) μηνών από τη δημοσίευση του νόμου αυτού, θα 
πρέπει οι ενδιαφερόμενοι, που συγκεντρώνουν τα προσόντα της 
παραγράφου 1 του παρόντος άρθρου, να υποβάλουν αίτηση για 
την ένταξή τους στην αντίστοιχη επετηρίδα. 

5. Ο προ της εντάξεώς χρόνος υπηρεσίας αξιωματικού θεωρεί¬ 
ται ως χρόνος πραγματικής υπηρεσίας στη νέα επετηρίδα για 
κάθε περίπτωση. 

Άρθρο 27 ' 

1. Το Μετοχικό Ταμείο Στρατού, το οποίο λειτουργεί σύμ¬ 
φωνα με τις ισχύουσες διατάξεις, διαχωρίζεται απ’1-1-1992 σε 
δύο Ταμεία, τα οποία αποτελούν νομικά πρόσωπα δημοσίου δι¬ 
καίου υπαγόμενα στο Υπουργείο Εθνικής Άμυνας και στο 
Υπουργείο Δημόσιας Τάξης αντίστοιχα. Στο ένα από τα ταμεία 
αυτά, το οποίο διατηρεί τον τίτλο «Μετοχικό Ταμείο Στρατού» θα 
υπαχθούν οι κατά την 31-12-1991 μέτοχοι και μερισματούχοι 
του διαχωριζόμενου Μετοχικού Ταμείου Στρατού, καθώς και όι 
μετέπειτα εγγραφόμενοι προελεύσεως Στρατού Ξηράς. Στο άλλο 
Ταμείο θα υπαχθούν οι κατά την 31-12-1991 μέτοχοι και μερι- 
σματούχοι του διαχωριζομένου Μετοχικού Ταμείου Στρατού, κα¬ 
θώς και οι μετέπειτα εγγραφόμενοι, προελεύσεως Ελληνικής 
Αστυνομίας και πρώην Χωροφυλακής. 

2. Οι ήδη νομοθετημένοι πόροι του διαχωριζόμενου ταμείου, 
που προέρχονται από εισφορές των μετόχων και μερισματούχων 
του και από τους κοινωνικούς πόρους, διαχωρίζονται και περιέρ¬ 
χονται σε κάθε ταμείο ανάλογα με το φορέα προέλευσής τους. 

3. Με κοινές αποφάσεις των Υπουργών Εθνικής Άμυνας, Οι¬ 
κονομικών και Δημόσιας Τάξης, κατανέμονται μεταξύ των ιδρυ¬ 
όμενων ταμείων η κατά την 31-12-1991 περιουσία, τα δικαιώ¬ 
ματα και οι υποχρεώσεις του διαχωριζόμενου Μετοχικού Τα¬ 
μείου Στράτού. Η κατανομή αυτή απαλλάσσεται κάθε φόρου, τέ¬ 
λους ή άλλου δικαιώματος υπέρ του Δημοσίου ή τρίτου. 

4. Με προεδρικά διατάγματα εκδιδόμενα μετά από πρόταση 
των Υπουργών Προεδρίας της Κυβέρνησης, Εθνικής Άμυνας, 
Οικονομικών και Δημόσιας Τάξης, ρυθμίζεται η μεταξύ των 
ιδρυόμενων ταμείων κατανομή των υπηρετούντος στό διαχωριζό¬ 
μενο Μετοχικό Ταμείο Στρατού πολιτικού προσωπικού ή η μετά¬ 
ταξή του στο Δημόσιο ή άλλα νομικά πρόσωπα δημοσίου δικαίου, 
η κατανομή μεταξύ των νεοϊδρυομένων Ταμείων του βάρους του 
συνταξιοδοτημένου πολιτικού προσωπικού από το διαχωριζόμενο 
Μετοχικό Ταμείο Στρατού και ο τρόπος συνταξιοδοτήσεως του 
πολιτικού προσωπικού των ιδρυομένων Ταμείων. 

5. Με Προεδρικά Διατάγματα εκδιδόμενα μετά από πρόταση 
των Υπουργών Προεδρίας της Κυβερνήσεως, Οικονομικών και 
Εθνικής Αμύνης ή Δημοσίας Τάξεως κατά περίπτωση, ρυθμίζε¬ 
ται η οργάνωση και λειτουργία 1 των ιδρυομένων .Ταμείων, οι θέ¬ 
σεις και κάθε συναφές θέμα πολιτικού και στρατιωτικού προσωπι¬ 
κού, οι πόροι και η διάθεση αυτών, οι μέτοχοι, οι δικαιούχοι μερί¬ 
σματος και οι όροι χορηγήσεως αυτού και κάθε άλλη αναγκαία 
λεπτομέρεια. 

Άρθρο 28 , 

Το άρθρο 45 του αν 1101/1938 αντικαθίσταται ως εξής: 

«1. Υπαξιωματικοί που αποτυγχάνουν δύο (2) φορές στη δοκι-" 
μασία προς απόκτηση πτυχίου ή πιστοποιητικού γενικής εκπαι- 
δεύσεως κρίνονται υποχρεωτικώς κατά την πρώτη ετήσια τα¬ 
κτική ή έκτακτη κρίση τους ως αποστρατευτέοι και γράφονται 
στους οικείους πίνακες. 

2. Ανθυπασπιστές που αποτυγχάνουν δύο (2) φορές στη δοκι¬ 


μασία προς απόκτηση πιστοποιητικού γενικής εκπαιδεύσεως πα¬ 
ραμένουν στο Π.Ν. μη εξελισσόμενοι περαιτέρω». 

Άρθρο 29 

Με κοινές αποφάσεις του Υπουργού Εξωτερικών και του οι¬ 
κείου Υπουργού επιτρέπεται απόσπαση προσωπικού του ευρύτε¬ 
ρου δημόσιου τομέα στο Εθνικό Ίδρυμα Υποδοχής και Αποκατα- 
στάσεως Παλιννοστούντων Ομογενών Ελλήνων (Ε.Ι.Α.- 
Π.Ο.Ε.). . 

Άρθρο 30 

1. Η ισχύς του νόμου αυτού αρχίζει από τη δημοσίευσή του 
στην Εφημερίδα της Κυβερνήσεως, εκτός αν ορίζεται διαφορε¬ 
τικά στις κατ’ ιδίαν διατάξεις αυτού. 

2. Ειδικά η ισχύς των άρθρων 1,2, 3 και 11 θα αρχίσει από το 
εκπαιδευτικό έτος 1991-1992, οπότε και θα καταργηθεί η υπ’ 
αριθμ. Φ 337/168231/Σ. 606/16-5-1990 απόφαση ΥΕ- 
ΘΑ/ΓΕΕΘΑ/ΔΑΔ, η ισχύς της παρ. 9 του άρθρου 6 θα αρχίσει 
από 1-1-1991 και η ισχύς του άρθρου 14 θα αρχίσει μετά δί- 
μηνο από της δημοσιεύσεως στην Εφημερίδα της Κυβερνήσεως 
της προβλεπομένης σ’ αυτό κοινής υπουργικής αποφάσεως. 

Παραγγέλλομε τη δημοσίευση του παρόντος στην Εφημερίδα 
της Κυβερνήσεως και την εκτέλεσή του ως νόμου του Κράτους. 

Αθήνα, 5 Δεκεμβρίου 1990 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 

ΟΙ ΥΠΟΥΡΓΟΙ 

ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ 

ΜΙΛΤΙΑΔΗΣ ΕΒΕΡΤ 

ΕΘΝΙΚΗΣ ΑΜΥΝΑΣ ΕΞΩΤΕΡΙΚΟΝ 

ΙΩΑΝ. ΒΑΡΒΙΤΣΙΩΤΗΣ ΑΝΤ. ΣΑΜΑΡΑΣ 

Ο 

ΟΙΚΟΝΟΜΙΚΟΝ ΥΓΕΙΑΣ ΠΡΟΝΟΙΑΣ 

ΚΑΙ ΚΟΙΝ. ΑΣΦΑΛΙΣΕΩΝ ' 

I. ΠΑΛΑΙΟΚΡΑΣΣΑΣ ΜΑΡ.ΚΟΥΤΣΙΚΟΥ-ΓΙΑΝΝΑΚΟΥ 

ΕΘΝΙΚΗΣ ΠΑΙΔΕΙΑΣ ΚΑΙ 

ΘΡΗΣΚΕΥΜΑΤΩΝ ΔΗΜΟΣΙΑΣ ΤΑΞΗΣ 

ΒΑΣ. ΚΟΝΤΟΓΙΑΝΝΟΠΟΥΛΟΣ ΙΩΑΝ. ΒΑΣΙΛΕΙΑΔΗΣ 

Θεωρήθηκε και τέθηκε η Μεγάλη Σφραγίδα του Κράτους. 

Αθήνα, 6 Δεκεμβρίου 1990 >■ 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ. 

ΑΘΑΝ. ΚΑΝΕΛΛΟΠΟΥΛΟΣ 



ΕΦΗΜΕΡΙΕ ΤΗΣ ΚΥΒΕΡΜΗΣΕΩΣ (ΤΕΥΧΟΣ ΠΡΩΤΟ 


ΕΘΝΙΚΟ ΤΥΠΟΓΡΑΦΕΙΟ 


Εκδίδει την ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ από το 1833 


Διεύθυνση 

Καποδιστρϊου 34 

Οι Υπηρεσίες του ΕΘΝΙΚΟΥ ΤΥΠΟΓΡΑΦΕΙΟΥ 

Ταχ. Κώδικας: 

104 32 


ΤΕΙΕΧ 

22.3211 ΥΡΕΤ ΟΒ 

λειτουργούν καθημερινά από 8.00' έως 13.30' 


ΧΡΗΣΙΜΕΣ ΠΛΗΡΟΦΟΡΙΕΣ 


* Πώληση ΦΕΚ όλων των Τευχών Καποδιστρϊου 25 τηλ.: 52.39.762 

* ΒΙΒΛΙΟΘΗΚΗ: Σολωμού 51 τηλ.: 52.48.188 

* Για φωτοαντίγραφα παλαιών τευχών στην οδό Σολωμού 51 τηλ.: 52.48.141 

* Τμήμα πληροφόρησης: Για τα δημοσιεύματα των ΦΕΚ τηλ.: 52.25.713 - 52.49.547 


* Οδηγίες για δημοσιεύματα Ανωνύμων Εταιρειών και ΕΠΕ τηλ.: 52.48.785 
Πληροφορίες για δημοσιεύματα Ανωνύμων Εταιρειών και ΕΠΕ τηλ.: 52.25.761 


Αποστολή ΦΕΚ στην επαρχία με καταβολή της αξίας του δια μέσου Δημοσίου Ταμείου Για πληροφορίες: τηλ.: 52.48.320 


Τιμές κατά τεύχος τ ης ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ: 

Κάθε τεύχος μέχρι 8 σελίδες δρχ. 30 · Από 9 σελίδες μέχρι 16 δρχ. 40, από 17 έως 24 δρχ. 50 

Από 25 σελίδες και πάνω η τιμή πώλησης κάθε φύλλου (8σέλιδου ή μέρους αυτού) αυξάνεται κατά 20 δρχ. 


Μπορείτε να γίνετε συνδρομητής για όποιο τεύχος θέλετε. Θα οας αποστέλλεται με το Ταχυδρομείο. 


ΕΤΗΣΙΕΣ ΣΥΝΔΡΟΜΕΣ 


Κωδικός αριθ. κατάθεσης στο Δημόσιο Ταμείο 2531 


Η ετήσια συνδρομή είναι: 


α) Για το Τεύχος Α 


Αναπτυξιακών Πράξεων 
Ν.Π.Δ.Δ. 

ΠΑΡΑΡΤΗΜΑ 
Δελτ. Εμπ.& Βιομ. Ιδ. 
Αν. Ειδικού Δικαστηρίου 
Α.Ε. & Ε.Π.Ε. 


ια) Για όλα τα Τεύχη 


8.500 
12.500 

5.000 

12.000 

9.500 
5.000 
3.000 
6.000 

1.500 
25.000 
55.000 


Κωδικός αριθ. κατάθεσης στο Δημόσιο Ταμείο 3512 


Ποσοστό 5% υπέρ του Ταμείου Αλληλο¬ 
βοήθειας του Προσωπικού (ΤΑΠΕΤ) 

Δρχ. 425 

» 625 

» 250 

» 600 

» 475 

» * 250 

» 150 

» 300 

» 75 

» 1.250 

» 2.750 


Πληροφορίες: τηλ. 52.48.320 


















